Амалий ёрдам ишончни оширади | O'zLiDeP\nАмалий ёрдам ишончни оширади\nO‘zLiDeP Сиёсий Кенгаши Ижроия қўмитаси ва партия Қашқадарё вилоят, туман, шаҳар кенгашлари масъул ходимлари, депутатлардан ташкил топган ишчи гуруҳ аъзолари вилоятдаги 6 минг хонадонда бўлиб, аҳолининг яшаш шароити, тадбиркор ва фермерларнинг фаолияти билан яқиндан танишдилар. Аҳоли, хусусан, тадбиркор ва фермерларни қийнаб келаётган 100 дан ортиқ муаммо жойида бартараф этилди. Ҳар бир туман ва шаҳарда 20 тадан корхона, ташкилот, тадбиркорлик субъектлари, фермер хўжаликлари фаолияти ўрганилиб, аниқланган камчилик ва нуқсонлар ҳамда қонунбузилишлар тўғрисида мутасадди идораларга депутатлик сўровлари киритилди. Қамаши туманида, мана, уч йилдирки, туризмни ривожлантириш борасида ижобий ишлар кўзга ташланмоқда. Ҳудудда кўплаб муқаддас қадамжолар, сўлим масканлар бор. “Бинокор” хусусий корхонаси томонидан Лангар ота зиёратгоҳи яқинидаги 2 гектар майдонда сўлим боғ ва 24 ўринли меҳмонхона барпо қилиняпти. Бироқ меҳмонхонани жаҳон стандартлари даражасида қуриш ва жиҳозлаш учун тадбиркор маблағ масаласида қийналаётган экан. Партиямиз вакиллари унга молиявий ресурслар ажратилишида кўмак беришди.\nМаҳматқобил Норқобилов сув ванналари учун мосламалар ишлаб чиқаришни йўлга қўйган. Фаолиятини янада кенгайтириш мақсадида замонавий гидромассаж ванналар ишлаб чиқаришни режалаштирмоқда. Мазкур лойиҳани амалга ошириш учун ўз маблағидан ташқари банкдан 500 миллион сўм кредит олишни мўлжаллаяпти. Тадбиркор баъзи муаммоларни ҳам тилга олди. Иш фаолиятини бошлаганига уч йил бўлса-да, ҳамон ижарада ишлаётган экан. Ишчи гуруҳи кўмагида туманда бўш турган бино унга ноль қийматда бериладиган бўлди.\nАлишер Алибоев 30 сотих майдонда ёшлар, асосан абитуриентлар учун 3 қаватли инновацион марказ барпо этяпти. Қурилиш ишлари якунланган, аммо бинони замонавий ускуналар билан жиҳозлаш учун тадбиркорнинг маблағи етмаётган экан. Мини ўйингоҳлар, фитнес заллари, компьютер хоналари ва бошқаларни ташкил этиш учун 1 миллиард сўм сармоя зарур. Ишбилармонга ана шунча миқдордаги кредит ажратилишига ишчи гуруҳ ёрдамлашди.\nНишон туманидаги “Пахтазор”, “Ойдин” ва “Наврўз” МФЙ ҳудудидаги қишлоқлар аҳолиси билан ишчи гуруҳи аъзоларининг жонли мулоқоти савол-жавобларга бой бўлди. Одамларни ташвишлантираётган 59 та долзарб масала юзасидан таклифлар ишлаб чиқилиб, мутасаддиларга сўровномалар юборилгани ҳам эътиборга молик. Аҳолини суюлтирилган газ билан таъминлаш депутатлик назоратига олиниб, 14 хонадонга янги газ баллонлари тарқатилди.\nЧироқчи туманининг “Олмазор”, “Ҳумо” маҳалла фуқаролар йиғинларида уюштирилган суҳбатларда одамлар томонидан асосан ишсизлик муаммоси тилга олинди. Аҳолининг иш билан таъминланганлик даражасини ошириш учун томорқадан фойдаланиш имкониятларини кенгайтириш, лалми деҳқончиликка асосланган деҳқон ва фермер хўжаликларига қўшимча ер ва кредитлар ажратиш лозим, деган хулосага келди. Бу борада мутасаддилар билан аҳолининг мулоқоти ташкил этилди.\n– Қишлоғимизда O‘zLiDeP депутатлари ташаббуси билан ўтган йили 3 та артезиан қудуғи ишга туширилиб, деҳқонлар учун қулайлик яратилган эди, – дейди Ғузор туманидаги Ярғунчи қишлоғида яшовчи Музаффар Абдусатторов. – Қишлоққа сув келгач, одамлар томорқа хўжалигидан самарали фойдаланиб, яхшигина даромад қила бошлаганди. Аммо бу йил артезианлар тўсатдан ишламай қолди. Биттасини партия ишчи гуруҳи кўмаги ва депутатлар ҳомийлигида ишга туширдик. Қолганларини ҳам созлаш юзасидан ҳаракат бошланди.\nСафдошларимиз Шаҳрисабз шаҳридаги “Обод қишлоқ” ва “Обод маҳалла” давлат дастурларига киритилган “Тепарлик”, “Дўстлик”, “Кушхона” маҳаллаларидаги 400 дан ортиқ хонадон соҳиблари билан ҳам суҳбатлашди. Мулоқотлар асносида ечимини кутаётган талайгина муаммолар борлиги аниқланди. Ичимлик суви ва табиий газ таъминоти, йўлларни таъмирлашга доир масалалар юзасидан депутатлик сўровлари юборилди.\nШаҳрисабз туманининг “Пахтазор”, “Ойдин” ҳамда “Наврўз” маҳалла фуқаролар йиғинлари ҳудудида истиқомат қилаётган аҳоли билан мулоқотларда ҳам талай муаммолар кўтарилди. Уларни ҳал қилиш бўйича Ҳаракатлар режаси ишлаб чиқилди. Шунингдек, хотин-қизлар бандлигини таъминлаш учун мутасаддилар билан касаначилик, тикувчилик, хизмат кўрсатиш соҳаларини янада ривожлантириш масалалари муҳокама қилинди. Туризм тараққиётига туртки берувчи лойиҳалар кўриб чиқилди, жумладан, табиат қўйнида меҳмонхоналар ва оромгоҳлар қурилишига халал бераётган омиллар аниқланиб, уларни бартараф этиш бўйича ишлар бошланди.\nҚамашидаги “Азза парранда” корхонасида етиштирилган гўшт маҳсулотлари совуткич йўқлиги боис Самарқанддаги музхоналарда сақланяпти. Бу эса турли қийинчиликларни келтириб чиқаряпти. “Ғузор эшиклари” хусусий корхонаси раҳбарининг айтишича, ишлаб чиқарилаётган эшиклар учун харидор йўқ. Ваҳоланки, вилоятдаги корхона ва ташкилотлар қурилаётган барча бинолар учун эшикларни Тошкентдан келтиришяпти. Нишон тўқимачилик фабрикаси тўхтаб қолган, қайтадан ишга тушириш зарур. Шу сингари ўнлаб йирик муаммолар ишчи гуруҳи назоратига олиниб, мақбул ечимлар топишга қаратилган чора-тадбирларни амалга ошириш режаси тузилди.


Мессининг биринчи мураббийи вафот этди\n08:58 / 28.01.2017\nАргентина терма жамоаси ва «Барселона» ҳужумчиси Лионель Мессининг биринчи мураббийи Эрнесто Веккьо оламдан ўтди. Бу ҳақда Tribuna.uz хабар тарқатди.\nМанба хабарига кўра, 65 ёшли мутахассис Росарио шаҳрида вафот этган. Эрнесто Веккьо Мессини «Ньюэллс Олд Бойз» клубида дастлабки қадамларини ташлаётганида шуғуллантирган. У умрининг охириги дамларигача жамоанинг ўсмирлари билан иш олиб борган.\n«Лео «Белла Виста» мажмуасидаги кичкина майдончаларда ўйнаб юрганида у билан иш бошлаганман. Айнан ўша ерда у бошқалардан ажралиб турувчи техникага эга эканини намойиш этганди» - деганди Веккьо ўзининг интервьюларидан бирида.\nМесси биринчи мураббий\nМесси ҳақида 40 соатли ҳужжатли фильм суратга олинади\nИспания нашри Мессининг ўлими ҳақида хабар берди\nМесси - Ла Лига 1-даврасининг энг яхши футболчиси деб топилди\nТоп-15 энг катта клаусулага эга футболчилар\nМесси лотинамерикалик бойлар рўйхатида юқорига кўтарилди


Одил Аҳмедов нима учун Хитой жамоаси таклифини қабул қилганига изоҳ берди\n20:21 / 30.12.2016\nЭндиликда «Краснодар»нинг собиқ футболчиси ҳисобланадиган, бугун расман Хитойнинг «Шанхай СИПГ» клуби аъзосига айланган Одил Аҳмедов нима учун фаолиятини Хитойда давом эттиришга қарор қилгани ҳақидаги саволга жавоб берди.\n«Менда нафақат Хитой лигасидан, балки Европа жамоаларидан ҳам таклифлар бор эди. Мен барчасини кўриб чиқиб, Хитой клуби таклифини қабул қилдим. Мен «Краснодар»га фойда келтириш ҳақида ўйладим. Мен Хитой чемпионатига ўтишни — профессионал нуқтаи назардан ортга қадам ташлаш деб ўйламайман. Ҳозирда бу чемпионатда дунёнинг етакчи футболчилари ўйнашмоқда ҳамда бу лига жамоаларини энг яхши мураббийлар бошқаришмоқда.\nХусусан, мен қарор қабул қилишдан олдин Виллаш-Боаш билан гаплашдим. У менга жамоадаги вазиятни ва мен бу клубда эгаллайдиган ўринни тушунтириб берди. «Шанхай СИПГ»га ўтишим миллий терма жамоага ҳам яхши бўлади. Мураббийлар штаби менинг ўйинимни кузатиб боришади.\nАфсуски, жамоа билан хайрлашишга улгурмадим. Боиси, таътил бошида Краснодардан жўнаб кетгандим. Шартнома имзолашдан олдин Сергей Галицкий менга кўнғироқ қилди, бир-биримизга омад тиладик. Мен ҳисоблайманки, Сергей Николаевич каби инсонлар Россия футболига керак. У Россия футболи учун кўп иш қилмоқда, мамлакат футболи ҳақида кўп қайғурмоқда. У ўз жамоаси билан Россия чемпиони бўлишини тилайман. У бунга муносиб», — дея Аҳмедовнинг сўзларини келтирган ТАСС.


Бу компания энг кучли флагманлар рейтингини остин-устун қилиб юборди! (AnTuTu, 2020 йил сентябрь) - Terabayt.Uz\nБу компания энг кучли флагманлар рейтингини остин-устун қилиб юборди! (AnTuTu, 2020 йил сентябрь)\nAnTuTu бенчмарки жамоаси энг қудратли Android-смартфонларнинг янги глобал рейтингини тақдим этди. Уни тузишда мазкур сервисда сентябрь ойи давомида камида 1000 та текшириб кўрилган моделларнинг ЭНГ ЮҚОРИ кўрсаткичлари асос қилиб олинган (олдинлари рейтингларни ўртача кўрсаткичига кўра тузишар эди).\nVivo компанияси 17 август куни ўзининг ўйинбоп моделларга мослашган бренди остида иккита – iQOO 5 Pro ҳамда iQOO 5 геймерофонларини тақдим этган эди. iQOO брендининг ушбу иккита модели кутилмаганда бу гал энг номдор компанияларнинг флагманларини ҳам енгиб ўтишди – тегишлича 663 752 балл билан биринчи ва 662 165 балл билан иккинчи ўринлар! Яна ҳам ҳайратланарли жиҳати – бу қурилмалар энг зўр чипсет базасида эмас, балки ундан битта олдинги – Qualcomm Snapdragon 865 процессори асосида ишлаб чиқилган.\nКучли учликни Xiaomi корпорациясининг суперфлагмани – Mi 10 Extreme Commemorative Edition модели эгаллаган. «Хитойча Apple» ўзининг ўн йиллик юбилейида тақдим этган ушбу телефоннинг глобал версияси Xiaomi Mi 10 Ultra деб номланган бўлиб, биз унинг барча қисмлари олиб кўрсатилган расмий видеосини ҳамда тўлиқ техник жиҳатларини ҳам чиқарганмиз.\nРейтингдаги дастлабки тўртта ўринни ҳам Snapdragon 865 чипли смартфонлар эгаллаган бўлса, Qualcomm компаниясининг ундан ҳам зўр – Snapdragon 865 Plus процессори базасидаги моделлар фақат бешинчи ва олтинчи ўринларнигина эгаллаган. Яъни, Lenovo компанияси 22 июлда чиқарган, ўшангача хабарларда Lenovo Legion деб келинган Legion Duel (яна бир номи – Lenovo Legion Pro) геймерофони бешинчи поғонадан жой олди. Asus компанияси ўша куни тақдим этган энг зўр ўйинбоп смартфон – ROG Phone 3 модели эса олтинчи бўлди. Ҳайрон қоларли яна бир жиҳат – айни шу флагман август ойи глобал рейтингида етакчи бўлган эди!\nРейтингдаги дастлабки тўртта ўринни ҳам Snapdragon 865 чипли смартфонлар эгаллаган бўлса, Qualcomm компаниясининг ундан ҳам зўр – Snapdragon 865 Plus процессори базасидаги моделлар фақат тўртинчи бешинчи ўринларнигина эгаллаган. Яъни, Lenovo компанияси 22 июлда чиқарган, ўшангача хабарларда Lenovo Legion деб келинган Legion Duel (яна бир номи – Lenovo Legion Pro) геймерофони тўртинчи поғонадан жой олди. Asus компанияси ўша куни тақдим этган энг зўр ўйинбоп смартфон – ROG Phone 3 модели эса бешинчи бўлди. Ҳайрон қоларли яна бир жиҳат – айни шу флагман август ойи глобал рейтингида етакчи бўлган эди!\nЭнг қудратли смартфонлар ўнталигига кейинги ўринларни яна Snapdragon 865 чипли Black Shark 3S, Oppo Find X2 Pro, OPPO Find X2 ҳамда Xiaomi Mi 10 Pro смартфонлари кирган.\nЎҚИНГ: Exynos 1080 анонси берилди ва у аллақачон Snapdragon 865+’ни ҳам енгиб, AnTuTu’да рекорд ўрнатди!\n#AnTuTu #Asus #Lenovo #Oppo #Vivo #Xiaomi #Android смартфон #тест #AnTuTu рейтинги #Xiaomi Mi 10 Pro #Oppo Find X2 Pro #OPPO Find X2 #Asus ROG Phone 3 #Vivo X50 Pro Plus #Lenovo Legion Duel #Xiaomi Black Shark 3S #Xiaomi Mi 10 Extreme Commemorative Edition #Xiaomi Mi 10 Ultra #Vivo iQOO 5 #Vivo iQOO 5 Pro


Тожикистон Зарафшон ГЭСни қуришни бошлаши мумкин\n14 апрел 2021, Тошкент вақти: 12:28\nТожикистон ҳукумати Зарафшон ГЭС қурилишига тайёргарликни бошлаб юборди. Маълумотларга кўра, Хитой раҳбарининг 26-27 августда Тожикистонга расмий сафари чоғида Зарафшон ГЭС тақдири ҳал бўлади.\n“Барқи тожик” энергетик ширкати вакили Рашид Гуловнинг билдиришича, Хитой президентининг Душанбега сафари давомида Зарафшон ГЭСни хитойликлар ёрдамига қуришга оид ҳужжатлар имзоланиши кутиляпти. ГЭС қурилишига тайёргарлик иншоот лойиҳаси холис экспертлар томонидан ўрганилиб, хулосаси эълон қилингандан сўнг бошланган.\nЎзбекистон ташқи ишлар вазири Владимир Норов БМТ Бош Ассамблеясида қилган маърузасида Марказий Осиёдаги сув муаммолари борасида жаҳон ҳамжамиятини огоҳлантириб, трансчегара дарёлар бошида жойлашган Тожикистон ва Қирғизистонда қурилажак ГЭСлар минтақага жиддий экологик хавф туғдириб, давлатлараро можароларга сабаб бўлаётганини билдирганди. У бу мамлакатларнинг қўшниларнинг розилигисиз ГЭС ва тўғонлар қуриши БМТ конвенциясига зидлигини эслатганди.\nВ.Норов агар бу мамлакатлар ўз энергетик иншоотлари лойиҳаларини қўшнилар манфаатини ҳисобга олмай амалга оширса, Ўзбекистон томони улардан товон талаб қилишини таъкидлаганди.\nШундан сўнг анчадан буён ўзбеклар ва тожиклар ўртасида Зарафшон ГЭС қурилиши атрофида давом этиб келган баҳсларга нуқта қўйиш учун томонлар Тошкентда учрашди. Ўтган йил 8 ноябрда Тошкентда кечган музокараларда Ўзбекистон томони Зарафшон ГЭС лойиҳаси холис экспертлари томонидан ўрганилиб чиқилиши таклифини киритди. Тожикистон бу таклифга кўнди.\nЯқинда Тожикистон ташқи ишлар вазири Ҳамрохон Зарифий германиялик холис экспертларнинг Зарафшон ГЭС лойиҳасига доир хулосаси эълон қилингани муносабати билан гапириб: “Зарафшон ГЭС лойиҳаси бўйича хулосалар бу энергетик иншоот қўшниларимизга бирор зарар етказмаслигини яна бир карра тасдиқлади. Ўйлайманки, бу ҳам қўшниларимиз билан муносабатларимиз яхшиланиши ва минтақадаги вазиятнинг нормаллашишига кўмаклашади”,- деди.\n“Барқи тожик” ширкати вакилининг сўзларига кўра, йилига 200 мегаватт электр қуввати ишлаб чиқарадиган Зарафшон ГЭС Хитойнинг “Чайнаҳидро” ширкати томонидан 300 миллион доллар эвазига уч йил мобайнида қуриб битказилиши керак.\n“Агар бу ГЭС қуриб ишга туширилса, у ишлаб чиқарадиган электр қуввати Зарафшон водийсини йил бўйи электр билан таъминлаш имконини беради ва биз қўшнилардан электр сотиб олишимизга эҳтиёж қолмайди”,- деди Р.Гулов.


Одам савдосидан жабрланганларнинг 80 фоизи аёллар - zarnews.uz\nХалқаро терроризм ва дин ниқоби остидаги зўравонлик, наркотик моддалар билан шуғулланаётган жиноий уюшмалар фаолиятидан ташқари яна бир иллат борки, бу – одам савдоси. Уюшган жиноятчилик, хусусан, одам савдосининг ҳар қандай кўринишига қарши курашиш миллий қонунчилигимизда мустаҳкамлаб қўйилган.\nҲар йили дунё бўйича тахминан 2 миллион 700 минг киши одам савдоси каби оғир жиноятнинг қурбонига айланмоқда. Жабрланганларнинг 80 фоизини аёллар ёки ёш болалар ташкил этаётгани инсоният учун глобал мусибат саналади.\nРеспубликамизда ҳам охирги уч йил давомида ҳуқуқни муҳофаза қилиш органларига мингдан ортиқ фуқаролар томонидан одам савдоси қурбони бўлганлиги ҳақида аризалар келиб тушган. Ушбу мурожаатлар асосида 700 та жиноят иши қўзғатилган. Жумладан, жиноят ишлари бўйича вилоят суди ва туман (шаҳар) судлари томонидан 2018 йилнинг 11 ойи давомида 17 нафар шахсга нисбатан 10 та жиноят иши кўриб чиқилди.\nТаҳлиллар шуни кўрсатмоқдаки, фуқароларни фоҳишалик билан шуғуллантириш мақсадида турли алдов йўллари билан Бирлашган Араб Амирликлари, Қозоғистон, Россия, Туркия, Ҳиндистон, Исроил, Жанубий Корея, Япония давлатларига олиб чиқиб кетиш ҳолатлари кузатилмоқда.\nБу иллатнинг илдизига болта уриш учун фарзандларимизнинг бўш вақтини мазмунли ташкил этиш, маҳалла, айниқса, таълим муассасаларида тарғибот ишларини олиб бориш, миллий қонунчилигимизни улар онгига сингдиришга масъулият билан ёндашиш лозим.\nУ.ВАХАБОВА, жиноят ишлари бўйича вилоят судининг судья катта ёрдамчиси.\nТеглар: терроризм наркотик Одам савдоси


Ўзбекистонда мижозлар учун Интернет нархи арзонлаши мумкин\nЎзбекистон президенти Интернетни бўғишга уринишни "ахмоқлик" деб атаганига қарамай¸ мамлакатда мустақил ва мухолифа Интернет саҳифалари тўсиб қўйилган.\nЎзбекистон Алоқа, ахборотлаштириш ва телекоммуникация технологиялари давлат қўмитаси мамлакатдаги Интернет провайдерларга ўз мижозларига тақдим этилаëтган хизмат тарифларини пасайтиришни тавсия этди.\nҚўмита 22 январь куни тарқатган расмий хабарга кўра, Ўзбекистондаги оператор ва Интернет провайдерлари иштирокида йиғилиш ўтказилиб, уларга Интернет хизматлари учун тариф нархларини арзонлаштириш, аҳолига кўрсатилаётган Интернет хизматлари сифати ва кўламини ошириш юзасидан чора-тадбирларни амалга ошириш бўйича тавсиялар берилган.\nҚўмита маълумотларига кўра, 2013 йилдаЎзбекистонда халқаро Интернет тармоғига уланишнинг умумий тезлиги 1,3 баробар ошган ва бугунги кунда дақиқасига 10 гигабитдан ошиқ маълумот олиш имкони мавжуддир.\nРасмий иддаога кўра¸ 2011 йил билан таққослаганда Ўзбекистонда Интернет тармоғига уланишнинг техник имконияти 16 баробар ошган.\nАйни пайтда¸ провайдерлар кўрсатаётган Интернет хизмати¸ мутахассисларга кўра¸ талаб даражасида эмас.\nЎзбекистонда нашр этиладиган Infocom Интернет журнали бош муҳаррири Александр Сучков Озодлик билан суҳбатда кенг полосали Интернет ҳали ҳам кўпчилик ўзбекистонликлар учун орзу бўлиб қолаётганини айтади:\n- Ўзбекистонда Интернет ривожи кўрсаткичлари ёмон эмас. Лекин бошқа мамлакатлар бу борада анча ўзиб кетган. Ҳозир бизнинг фойдаланувчиларимиз ҳам Интернетда филм кўришни истамоқда. Лекин провайдерлар кўрсатаётган Интернет хизмати бу борада заифлик қилмоқда¸ дейди Сучков.\nЎзбекистон Алоқа, ахборотлаштириш ва телекоммуникация технологиялари давлат қўмитаси маълумотларига ишонилса¸ ҳозир Ўзбекистонда ҳар уч одамнинг бири Интернетдан фойдаланиш имконига эга.\nЎзбекистонда мобил телефон операторларининг 3G Интернет хизматини йўлга қўйгани фойдаланувчилар сонининг ошишига туртки бўлган омиллардан биридир.\nЎзбекистонда Интернет фойдаланувчилари сони 10 миллиондан ошган, шулардан 5 миллиондан кўпининг Интернетга мобил алоқа орқали кириши айтилади.\n- Кўпчилик тармоққа мобил телефон орқали киради. Лекин масала ўзбекистонликларнинг Интернетдан фойдалана олиш, олмаслиги ҳақида кетаётгани йўқ. Масала¸ Интернет сифати ва нархида. Айнан мана шу бўйича ортда қолаяпмиз¸ дейди Сучков.\nДекабрь ойида “Ўзбектелеком” ширкати Ўзбекистон провайдерлари учун ташқи канал нархини 30 фоизга арзонлатиб, секундига 1 мегабит учун 322,04 АҚШ доллари миқдорида нарх белгилаган эди.\nЎтган бир йил мобайнида Ўзбекистонда провайдерлар учун ташқи Интернет каналдан фойдаланиш хизматлари 7 марта камайтирилди. Лекин провайдерлар мижозларга кўрсатилаëтган хизмат тарифларини сезиларли туширмади.\nҲозир Ўзбекистон минтақа мамлакатлари орасида Интернет хизмати энг қиммат бўлган мамлакатлардан бири бўлиб қолмоқда.\nАҳолининг ўртача ойлиги 200 доллар атрофида бўлган Ўзбекистонда ойига Интернет учун 100 доллардан кўпроқ ҳақ тўлашга тўғри келади.\n- 256 килобайт тезликдаги лимитсиз Интернет учун ойига 129 доллар тўлаймиз. Нима қиламиз, биз учун бошқа танлов йўқ, Интернет керак, дейди Акмал исмли ўзбекистонлик фойдаланувчилардан бири.\nЖаҳон мамлакатларидаги Интернет тезлиги ва сифатини тадқиқ этувчи Оokla ширкати рейтингига мувофиқ, Ўзбекистон Интернет тезлиги бўйича жаҳондаги 188 мамлакат ўртасида 170-ўринга қўйилди.\nШиркатнинг NetIndex хизмати маълумотларига кўра, бугунги кунда Ўзбекистонда Интернет тезлиги сониясига 2,42 Мб ни ташкил қилади.


Россия ташқи ишлар вазирининг биринчи ўринбосари Вячеслав Трубников Каспий денгизида ўтказилиши режалаштирилаётган ҳарбий машқлардан мақсад - минтақадаги хавфсизликни таминлашдир, деб баёнот берди.\nШанба куни Трубников Теҳронда Эрон ташқи ишлар вазирлиги вакиллари билан сўзлашувлар ўтказди.\nАвгуст ойининг бошида ўтказиладиган ҳарбий машқларда Россия Қуролли Кучларининг барча турлари иштирок этади. Озарбайжон, Эрон, Қозоғистон ва Туркманистон мазкур машқларга ўз кузатувчиларини юборадилар.\nКаспийбўйи мамлакатлари шу кунгача денгизнинг нефт ресурсларидан фойдаланиш тартиби ҳақида келишиб ололмадилар.


14:00 11 Июл 2020\nInstagram / sogdianamusic\n12:34 02.01.2020 Ҳавола олиш\nТОШКЕНТ, 2 янв - Sputnik. 2020 йилнинг 1 январидан бошлаб санъаткорларнинг тўй ва марака маросимларида лицензиясиз иштирок этишларига йўл қўйилмайди. Бу ҳақда Олий Мажлис сенатининг ахборот хизмати маълум қилди.\nЯнги қарорда кўзда тутилган тартибларга кўра, бундан буён тўйлар, оилавий тантаналар, маърака ва маросимларда иштирок этувчи санъаткорлар тўйхона, кафе, ресторан маъмуриятига хизмат кўрсатишга рухсат берувчи лицензия нусхасини тақдим этиши шарт.\nШунингдек, тўйлар, оилавий тантаналар ҳамда маърака ва маросимларда хонанда, созанда, раққоса, бошловчи, сўз устаси, фотограф ва бошқалар қонуний тартибда шартнома асосида хизмат кўрсатади.\nЮқорида кўзда тутилган маросимларда икки нафардан ортиқ хонанданинг ёки гуруҳнинг хизмат кўрсатишига йўл қўйилмайди.\nБундан ташқари тўйхона, кафе ва ресторанлар маъмурияти тўйлар, оилавий тантаналар, маърака ва маросимлар ўтказилаётганда хавфсизлик чоралари таъминланиши шарт.


Анжелина Жоли, Шарлиз Терон ва асраб олган фарзандларини катта қилаётган бошқа юлдузлар (фото) - Daryo\n10:58, 20.04.2021 21085\nЮлдузлар фақат ижод қилиш ва карьера билан банд деган фикр ҳамиша ҳам тўғри эмас. Уларнинг орасида санъат билан машғул бўлишдан ташқари, хайрия ишлари билан шуғулланадиган ва ота-онасиз фарзандларни ўз қарамоғига оладиганлари ҳам йўқ эмас.\nҲатто ажрашганига қарамай, жуфтлик олти нафар фарзандини биргаликда катта қилади. Билл Бобб билан турмуш қурган вақти Жолли Меддоксни асраб олган. Орадан уч йил ўтиб у намибиялик Заҳарани боқиб олган. Кейинги йил эса Брэддан унинг биринчи биологик фарзанди Шайло дунёга келган. Жуфтлик 2017 йилда Паксни ҳам фарзанд қилиб олган ва 2008 йилда Анжелина эгизакларни дунёга келтирган.\n2010 йилда актриса Стюарт Таунсенд билан ажрашган. 2012 йилда эса Жексон исмли ўғил, 2015 йилда эса Август исмли қиз фарзандни асраб олган.\n2010 йил Сандра учун турли воқеаликларга бой бўлган. «Оскар» мукофотини қўлга киритган, фарзанд асраб олган ва турмуш ўртоғи Жесси Жеймснинг хиёнатлари ҳақида хабар топган. Ажрашиш учун судга мурожаат қилган Сандра, фарзандига якка ўзи васийлик қилиш ҳуқуқини қўлга киритган. Қолаверса, у 2012 йилда туғилган қизни ҳам асраб олган.\nТом Круз ва Николь Кидман\nЖуфтлик Изабелла исмли қиз ва Коннор исмли ўғил асраб олган. Машҳур жуфтлик муносабатларига нуқта қўйганидан кейин болалар отаси билан қолган. Аммо Кети Холмсга уйланганидан кейин қизи билан ўртасидаги муносабатлар ёмонлашган. Ўғли билан эса аксинча.\n25 йилдан буён бирга яшаб келаётган Хью ва Деборра-Ли Фернесс 1996 йилда турмуш қурган. Икки марта фарзандлари тушиб қолганидан кейин жуфтлик Оскар исмли болакайни, орадан 5 йил ўтиб эса Ава Элиотни асраб олган.\nКэтрин ва унинг турмуш ўртоғи 2009 йилда кореялик болакайни, орадан 6 йил ўтиб эса Аделаида исмли қизни асраб олган. 2016 йилга келиб эса актрисанинг ўзи Жошуа исмли фарзандини дунёга келтирган.\nМадоннанинг тўрт нафар фарзанди бор. Улардан иккитасини асраб олган. Биринчи фарзандини Африкадан олиб келиш ҳақида ҳужжатларни расмийлаштириш вақтида шу вақтгача маълум бўлмаган оила аъзолари пайдо бўлиб қолган. Аммо бу хонандани қилган қароридан қайтара олмаган. Иккинчи боласини эса орадан уч йил ўтиб Малавидан асраб олган.\n46 ёшли актриса Жэмма исмли чақалоқни асраб олишга чоғланган вақти она бўлган. 2018 йилда у Уилсон исмли ўғил фарзандни боқиб олган.\nШерон биринчи фарзандини Фил Бронштейн билан турмуши вақти асраб олган. Улар ажрашганидан кейин бола онаси билан қолган. Юлдуз шундан кейин яна иккита бола асраб олган.\nКейт ва Эндрю Аптон турмуши вақти уч нафар ўғилнинг ота-онаси бўлган. 2015 йилда эса жуфтлик қиз чақалоқ асраб олишга қарор қилган.\nАктриса биринчи фарзандини биринчи турмушидан кейин асраб олган. Бундан бир неча ой ўтиб Дэвид Келли билан танишган ва жуфтликнинг биологик фарзанди дунёга келган.\n2010 йилда актёр ва унинг рафиқаси Ив Мавракис, Анук исмли болани боқиб олган. Улар бундан аввал 2006 йилда яшар Жамиянни ҳам фарзанд қилиб олган. Бундан ташқари эса жуфтликнинг яна иккита биологик фарзанди бор.\nЭгизакларни тарбиялаётган юлдузли жуфтликлар (фото)\nМайкл Жексоннинг пиджаки, бриллиантлар билан безалган барби: Фарзандидан қимматбаҳо совғаларни аямайдиган юлдузлар\n12:27 Бугун 1990\n12:06 Бугун 6118\n12:04 Бугун 2767\n12:00 Бугун 2397\n18:34, 07.05.2021 106408\n19:29, 08.05.2021 87171\n10:23, 08.05.2021 81377\n18:46, 07.05.2021 79812


Олмаотада оралманлар норозилик намойиши ўтказиш учун рухсат берилишини сўрамоқда\nОлмаотада бир неча оралманлар тинч намойиш ўтказиш мақсадида рухсат берилишини сўраб ариза бериш учун шаҳар хокимияти олдида тўпланди.\nУлар, ўзларнинг сўзларига қараганда Хитойда таъқиб қилинаётган қариндошларининг ҳуқуқлари таъминланишини талаб қилиб тинч намойиш ўтказишни режалаштиришмоқда.\n30 март куни шаҳар ҳокимияти олдида тўпланганлар 8 апрель куни соат 11 дан 17га қадар, ҳукумат томонидан рухсат бериладиган митинглар ўтадиган Олмаотадаги “Сариарқ” кинотеатри олдидаги майдонда намойиш ўтказиш мақсадида мактуб топширдилар.\nМурожаатда намойишни ўтказиш учун масъул бўлган 8 кишининг исм-шарифи ва касб-кори ҳақида маълумот берилган. Ташкилотчиларнинг фикрича, намойишда минга яқин кишининг келиши кутилмоқда.\nТадбир иштирокчиси, Хитойдан келган ва Қозоғистон фуқаролигини олган Даулетбек Ерболнинг айтишича, Хитой расмийлари унинг онасининг паспортини олиб қўйган. Бунинг оқибатида 75 ёшли аёл паспортини қайтариб олишга уринмоқда.\nУнинг сўзларига қараганда, намойишда улар Хитой дипломатларидан нима сабабдан фуқаролар қўлга олингани ва уларга таъқиб қилинаётгани борасида жавоб олишни режалаштиришмоқда, бироқ Хитойда қанча фуқаронинг қўлга олингани ҳақида аниқ маълумот беришмади. Ерболнинг айтишича, бир йилдан бери ҳуқуқ тартибот идораларидан ушланганлар ва уларнинг нима сабабдан таъқиб қилинаётгани борасида жавоб олишмаяпти.\nФаолларнинг аризасини ҳокимият ходими Акерке Абдиқадирова қабул қилиб олди ва ариза 15 куни ичида кўриб чиқилишини маълум қилди.


Муҳожирлар Победадан қувилди\nАёлни зўрлашганликда гумонланиб Ўзбекистон фуқароси ҳибсга олинди.\nЛенинград вилоятида меҳнат муҳожири 45 ёшли маҳаллий аёлни зўрлагани билан боғлиқ воқеа оммавий норозиликларни келтириб чиқарди. Победа шаҳарчасидан деярли барча мигрантлар қувилиши ортидан маҳаллий полиция жиноятни содир этганликда айблаб, Ўзбекистон фуқаросини ҳибсга олди.\nБир неча кундан буён Ленинград вилояти Виборг тумани Победа қўрғони аҳолиси тинчи бузилган.\n2012 йилнинг 9 август куни Победа қўрғонида яшовчи 45 ёшли аёл ўзи ишлайдиган “Ударник” парранда фабрикаси раҳбарияти томонидан фавқулодда навбатга чақиртирилган. Кечки пайт йўлда бир ўзи кетаётган аёлга кўринишидан осиёлик бўлган номаълум шахс ташланиб, уни қаттиқ калтаклаган ва зўрлаган.\nБурни, қовурғаси синдирилган, зўрланган аёл ўлгани тўғрисида пайдо бўлган миш-мишлар 1800 кишидан иборат аҳолиси бор Победада 10 август куни 150га яқин маҳаллий фуқаро “Скандинавия” трассасини тўсиб, жиноятга алоқадор мигрантни аниқлашни талаб қилди.\nПосёлкага вилоят марказидан етиб келган полиция, прокуратура, Тергов қўмитаси ва миграция хизмати расмийлари оммавий тартибсизликларни олдини олиш мақсадида шаҳарни асосан “Ударник” парранда фабрикасида ишлаётган “келгиндилардан” тозалашга киришди.\nВиборг туман полициясидан олинган маълумотга кўра, зўрлашга алоқадорликда гумонланиб ҳибсга олинган 40 меҳнат муҳожири текширувдан ўтмоқда: улардан биоанализлар олинган.\nБиргина парранда фабрикасида ушланган ва юк ташувчи ҳамда қурувчи бўлиб ишлаётган 37 та меҳнат муҳожиридан 32 нафари ноқонуний меҳнат фаолиятини юритаётгани аниқланган, дейди “Ударник” корхонаси олдига йиғилган оломонни тинчлантиришга уринган Ленинград вилояти прокурори муовини Сергей Есипов.\n- Аниқланган ноқонуний меҳнат муҳожирлари фабрикадан четлатилди. Улар, сўзсиз, маъмурий жавобгарликка тортилади. Ҳозирда вазият назорат остида ва қўрғонга қўшимча полиция кучлари тортилди, дейди Ленинград вилояти прокурори муовини Сергей Есипов.\nОзодлик бошқа манбадан олган маълумотларга кўра, полиция ва миграция хизмати ходимлари икки кун давомида олиб борган рейд натижасида шаҳарчадан 3 автобус тўла марказий осиёлик меҳнат муҳожири олиб чиқиб кетилган. Победа қўрғонида аниқланаётган барча ноқонуний меҳнат муҳожирлари 89-сонли полиция бўлими ва Виборг туман миграция хизмати бўлимларига олиб келинмоқда.\nҲодиса юзасидан Ленинград вилояти губернатори Александр Дрозденко минтақадаги барча корхона ва боғдорчилик хўжаликларида текширувлар ўтказишни буюрди.\nПобедага келган 100га яқин Роспотребнадзор, Меҳнат инспекцияси, Миграция хизмати ходимлари биргина “Птицефабрика Ударник” корхонасини текширишга тушди, прокуратура фабрика директоридан Марказий Осиёдан келган муҳожирлар билан тузилган барча меҳнат шартномаларини бекор қилишни талаб қилган.\nЛениград вилояти прокуратурасидан олинган хабарга кўра, ҳозирда “Ударник” товуқ фабрикаси бош директорига нисбатан 8 та, маҳаллий маъмурият раҳбарига нисбатан 2 та маъмурий иш очилган, ноқонуий миграция ташкил этишга оид айблов асосида жиноий иш қўзғатиш масаласи кўриб чиқилмоқда.\nАйни пайтда, “Ударник” корхонаси раҳбарияти Озодликнинг расмий мурожаатига ҳозирча изоҳ бера олмаслигини маълум қилди.\nЛенинград вилояти Тергов қўмитаси Озодликка содир этилган зўрлаш юзасидан қўзғатилган жиноий иш асосида аллаққачон Ўзбекистон фуқароси ҳибсга оилнганини маълум қилди.\n- Бир киши ҳибс этилди. Унинг содир этилган жиноятга алоқадорлиги тўғрисида бизда инкор этиб бўлмайдиган далилларимиз мавжуд. Унинг шахси ҳам аниқланди: бу ўзбекистонлик 33 ёшли Санжар Рустамов. У шахсга қарши содир этилган жиноят учун олдин ҳам жавобгарликка тортилган экан. Терговчиларимиз Рустамовни суд орқали ҳибсда қолдириш ва айблов эълон қилишга тайёргарлик кўрмоқда, дейди Ленинград вилояти Тергов қўмитаси раҳбари муовини Юлия Матолигина.\nПобеда қўрғонидаги ҳодиса юзасидан жамоатчилик олдида чиқиш қилган Ленинград вилояти губернатори Дрозденко Россия Давлат Думасига муниципал милиция ходими тўғрисида қонун қабул қилиш таклифи билан чиқишини айтди. Унинг таклифига биноан, маҳаллий “шериф” айнан қўрғон, қишлоқ ва шаҳарчалар аҳолисининг тинчлигини сақлаши, жумладан мигрантлар устидан назорат ўрнатиши зарур.


Аҳли сунна ким? | Azon.uz - Ахборот-таҳлилий портал\n2021 йил 06 март, шанба\nАҳли сунна ким?\n862 09:50 23.02.2021\nҲофиз Муртазо Зубайдий роҳимаҳуллоҳ "Итҳофус содатил муттақин"да айтади: "Агар "аҳли сунна вал жамоа" деган гап ишлатилса, бундан Ашъарийлар ва Мотуридийлар назарда тутилган бўлади".\nБошқа ўринда: "Аҳли сунна"дан мурод тўрт тоифадир: 1. Муҳаддислар. 2. Сўфийлар. 3. Ашъарийлар. 4. Мотуридийлар”, дейди.\nЯна айтади: "Билишсинки, икки имом ҳам, яъни Абул Ҳасан Ашъарий ва Абу Мансур мотуридийлар ўзлари бир нарсани ихтиро қилишмаган, янги йўл топишмаган. Улар Расулуллоҳ саллоллоҳу алайҳи ва салламнинг саҳобаларининг йўлини кўчиришган, исбот қилишган".\nБугун Ашъарийлар ва Мотуридийлар ер юзидаги мусулмонларнинг 90 % дан ортиғини ташкил қилади. Имом Ашъарий олдин мўътазила бўлганлар. Сўнгра тавба қилганлар. У киши Абу Мусо Ашъарий розияллоҳу анҳунинг наслидан. Имом Мотуридий роҳимаҳуллоҳ эса Абу Айюб Ансорий розияллоҳу анҳунинг авлодидан.\nҲофиз Абу Бакр Байҳақий роҳимаҳуллоҳ айтади: "Ашъарий Аллоҳнинг динида бирор янгилик олиб келгани йўқ. Бидъат пайдо қилмади. Балки саҳобалар, тобеинлар ва буюк имомларимизнинг қавлларини олди ва уларни шарҳлаб тушунтириб берди ва бу йўлга нусрат берди".\nҲофиз Ибн Асокир роҳимаҳуллоҳ айтади: "Қани энди баъзи қалблар нима сабабдан Ашъарийлардан нафратланишини билганимда эди. Ёки бидъатчилар нима учун уларни ёмон кўришини англасам эди! Ашъарийларда илмнинг кўплиги учунми, фаҳмнинг кучлилиги учунми, тавҳидга эътиқод қилганлари учунми, танзиҳлари учунми, Аллоҳдан ташбиҳ ва тажсимни рад қилганлари сабаблими, сифатларни исбот қилганлари учунми, Аллоҳ таолони ҳар қандай аъзо ва асбоблардан муқаддас деб билганлари учунми?!".\nИмом Ибн Ҳажар Ҳайтамий роҳимаҳуллоҳ ўзининг "Аз-завожир ан иқтирофил кабоир"да айтади: "Аҳли сунна вал жамоа деганда Абул Ҳасан Ашъарий ва Абу Мансур Мотуридийнинг йўллари тушунилади".\nИмом Сафориний Ҳанбалий роҳимаҳуллоҳ "Лавомиъил анворил баҳийя"да айтади:\n"Аҳли сунна ва жамоа учта фирқадир:\n1. Асарийя. Уларнинг имоми Аҳмад ибн Ҳанбал.\n2. Ашъарийя. Уларнинг имом Абул Ҳасан Ашъарий.\n3. Мотуридийя. Уларнинг имоми Абу Мансур Мотуридий.\nИбн Таймия роҳимаҳуллоҳ "Мажмуъул фатаво"нинг 12 жузи, 481 саҳифасида айтади: "Аҳли сунна бу саҳобалар ва тобеинларнинг барчаси, аҳли сунна имомлари, аҳли ҳадислар, жумҳур фуқаҳолар ва суфийлардир".\nЯна бир гап. Ибн Таймия роҳимаҳуллоҳнинг "Мажмуъул фатаво" китобининг бир жузи тасаввуфга оид бўлган. Уни салафийлар тасаввуфни ёмон кўришгани учун нашр қилишмай илмий хиёнат қилишган.\nИмом Ибнуш Шатий ал-Ҳанбалий роҳимаҳуллоҳ "Ақидатус Сафорийнийя"нинг шарҳида айтади:\n"Баъзи уламолар айтишадики, нажот топган фирқа бу аҳли ҳадислар(асарийя)лар, Ашъарийлар ва мотуридийлардир".\nИмом Абдулбоқий ал-Мавоҳибий Ҳанбалий "Ал-айн вал асар"да айтади: "Аҳли сунна учтадир: ашъарийлар, ҳанбалийлар ва мотуридийлар".\nИбну Субкий роҳимаҳуллоҳ "Табақот"да айтади: "Абул Ҳасан Ашъарий янги фикрга асос солмади, янги мазҳаб ихтиро қилмади. Салафлар мазҳабини ёзган холос. Саҳобалар йўлини ҳимоя қилиб курашган. Унга мансублик салаф уламоларимиз йўлига боғланишдир. Имом Ашъарий ана шунга кўра далил ва ҳужжатлар қоим қилган. Далил ва ҳужжатларда Ашъарийга эргашган инсон Ашъарийлардан дейилади".\nЯна қуйидагиларни айтади: "Ҳанафийлар, Моликийлар , Шофиъийлар ва Ҳанбалийларнинг фазилатли кишилари ақидада биттадирлар. Улар Аллоҳнинг динида Абул Ҳасан Ашъарий роҳимаҳуллоҳ таълимоти асосида эътиқод қилишади".\nЯна айтади: "Хулоса қилиб айтганда Абул Ҳасан Ашъарийнинг эътиқодини Абу Жаъфар Таҳовий эътиқоди ўз ичига олган. Бу эътиқодни мазҳаб уламолари мақбул дейишган. Унга рози бўлишган".\nМавоҳибий Ҳанбалий айтади: "Абул Ҳасан Ашъарий аҳли суннанинг тилидан гапирган биринчи киши эмас. Бошқаларнинг йўлидан юрган, маълум мазҳабга ёрдам қилган. Уни ҳужжат ва баён билан бойитган. У ҳеч қандай гапни ихтиро ҳам қилмаган, ҳеч қандай йўл ҳам тузмаган".\nАҳли Мадинанинг мазҳаби имом Молик роҳимаҳуллоҳга нисбат берилади. Аҳли Мадинанинг мазҳабида бўлганлар моликийлар дейилади. Имом Молик роҳимаҳуллоҳ эса ўзларидан олдингилар йўлида эдилар. Уларга қаттиқ эргашар эдилар.\nУ зот салафлар йўлини (салафийлар эмас) баён қилиб тушунтириб берганлари учун мазҳаб у зотга нисбат берилади. Абул Ҳасан Ашъарий ҳам шундай. У зот ҳам салафлар (салафийлар эмас) эътиқодини баён қилиб бергани учун у зотга нисбат берилади.\nИбн Обидин роҳимаҳуллоҳ ўзининг "Раддул мухтор алад дуррил мухтор" китобида айтади:\n"Аҳли сунна ва жамоа Ашъарийлар ва Мотуридийлардир".\nҲофиз Зубайдий роҳимаҳуллоҳ ҳам "Иҳёу улумид дин"нинг шарҳида шу гапни айтган.\nИкки буюк имом Ашъарий ва Мотуридий роҳимаҳуллоҳлар аҳли сунна ва жамоа ақидасини нақлий ва ақлий далиллар билан таҳрир қилишган. Имом Мотуридийни "Имомул ҳуда" (ҳидоят имоми), "Имомул мутакаллимин"(мутакаллимлар имоми) деган лақаблари бор. Бу илмдаги маконлари учун бу лақабни уммат у зотга берган.\nАллоҳ улардан рози бўлсин!\nМахсус Ислом Илм\nЖаҳрий зикр қилишликдаги одоблар\n32 15:16 06.03.2021\n"Фотиҳа"нинг муҳим бир ояти\n125 15:01 06.03.2021\nСенегал: мухолифатчининг ҳибсга олиниши ортидан тўполонлар (фото)\n80 14:30 06.03.2021\nМаҳр борасида қай даражада маълумотга эгамиз?\n163 14:05 06.03.2021\nБМТ Хавфсизлик Кенгаши Мьянма бўйича бир тўхтамга келолмади\n124 13:30 06.03.2021\nҲазрат Навоий ва тасаввуф\n100 12:30 06.03.2021\nСовет Социалистик Республикалари Иттифоқи ёки Ёвузлик империяси\nСаида Мирзиёева: «Илм олишга интилиш ҳар бир муслим ва муслима учун фарздир»!\n"Георгий тасмаси"ни таққанлар билсин!\nТуркманистон президентининг ғаройиб таклифи\nТуркиядаги ЛГБТ уюшмаларига Европа ва АҚШ ҳомийлик қиляпти\nЙирик шаҳарлар оғирлигидан ерга чўкмоқда\n“Бунақа видеони тарқатиш инсофдан эмас!”\nПомпейда беҳаё безакли арава топилди\nМарказий Осиё ўз ҳарбий эътиборини Россия ва Хитой тажовузига қарши туришга қаратмоқда\nГенри Форднинг ибрати


Ташқарида XXI аср. Қишлоқларимизда эса бундай қўрқинчли аҳвол (фото)\nТашқарида XXI аср. Қишлоқларимизда эса бундай...\n01.11.2019 11:33 0 2431\nСамарқанд вилояти, Пастдарғом туманидаги «Ўтарчи» МФЙ янги қишлоқ аҳолисидан мурожаат келди.\nМаълум бўлишича, қишлоқ аҳолиси бир неча йилдан буён хавф-хатар остида яшашмоқда. Бунга сабаб — қишлоққа электр симёғочлари ўрнатилмагани.\nБеш йилдан буён қишлоқдаги 60 хонадонда яшовчи 500 га яқин аҳоли, шу қаторида, ёш болалар ҳар куни шу (расмдаги) қулбола симёғочлар ўрнатилган кўчадан ўтишга мажбур. Қишлоқ аҳолиси бир неча бор Пастдарғом туман электр таъминоти корхонасига ва туман ҳокимлигига мурожат этган бўлса-да, бу муаммо ўз ечимини топмаган.\n— Ҳар сафар шамол бўлганда ёки ёмғир ёққанда кўчага чиқишга қўрқамиз, ўзимиз имкон даражамизда ўрнатган қўлбола симёғочларимизда тебранаётган электр сими доим бизга хавф солади. Яхши таянч столба ўрнатайлик десак, маблағимиз етмайди. Электр энергияси хақини ўз вақтида тўлаб боряпмизку, — дейилади мурожаатда.\nXXI асрда яшаяпмизу, қишлоқларимизда бундай қўрқинчли аҳвол. Бу ҳудуд аҳолисини беш йилдан буён қийнаб келаётган муаммога мутасаддилар тезда эътибор қаратишади ва у ўз ечимини топади деган умиддамиз.\nқишлоқ электр Пастдарғом\nҲуқуқ 13/05, 00:01\nМИБ: Узумини енг, боғини ҳам суриштиринг!\nЖамият 07/05, 21:14\n«Мени саволлар жуда қийнайди» – Шавкат Мирзиёев


Болалар учун Ислом тарихидан ҳикоялар (8)\nBy Зубайр Исмоил on 02/04/2019 БОЛАЛАР УЧУН МАҚОЛАЛАР\nҚурбоннинг сўзи қотилнинг Исломига сабаб бўлди\nРасулуллоҳ соллаллоҳу алайҳи ва саллам баъзи одамларнинг талабига биноан бир неча саҳобани Исломга даъват қилиш учун юбордилар. Улар мусулмонларнинг энг яхшиларидан бўлган етмиш киши эди. Бу жамоатда Ҳаром ибн Милҳон исмли киши ҳам бор эди. Уни Жаббор ибн Салмо деган мушрик ўлдирган эди. Жабборнинг мусулмон бўлиши ҳеч кимнинг ақлига сиғмасди. Лекин у тез орада Исломга кирди. Одамлар ҳайратланиб, ундан Исломга киришининг сабабини сўрашган эди, у бундай деди:\n“Исломга қандай кирганимни айтадиган бўлсам, мен Ҳаром ибн Милҳон деган бир мусулмонга дуч келдим ва унинг икки елкаси ўртасига найза урдим. Найзанинг учи кўкрагини ёриб чиқди. Шунда унинг: «Каъбанинг Раббига қасамки, мен зафар қучдим», деганини эшитдим. Кейин ўзимга ўзим: «Бу билан нима демоқчи? Мен туш кўряпманми ё бу алдаяптими?» дедим…”\nЧунки инсон ўлаётиб ёлғон гапирмайди. Бошқа пайт ёлғон гапириб қўйса ҳам, жончиқар маҳалида алдамайди, араблардан бирор киши бу пайт ёлғон гапиргани ҳали кузатилмаган.\nҲа, Жаббор ибн Салмонинг ажабланишга, ҳайратланишга, ўзига ўзи: “Бир кишини найза билан урсаму, найза унинг бу тарафидан кириб, у тарафидан ёриб чиқса, кейин ерга йиқилиб, қонга беланиб, охирги нафасларини олаётган жойида «Каъбанинг Раббига қасамки, мен зафар қучдим», деса-я”, деганга ўхшаш гапларни айтишга ҳаққи бор эди.\nАхир энди хотини бева, фарзандлари етим қолишини, дунёдаги барча лаззатлардан маҳрум бўлишини, энди емак-ичмак ҳам, қуёш нури ҳам, ой ёруғлиги ҳам, дўстлар суҳбати ҳам йўқ эканини, ўзи учун қабрдан бошқа нарса энди бўлмаслигини билиб турса ҳам, қайси зафар, қайси ғалаба ҳақида гапиряпти?!\nЖаббор ҳикоясини шундай давом эттиради: “Кейин баъзи мусулмонлардан Ҳаром ибн Милҳоннинг бу сўзи ҳақида сўраган эдим: “У шаҳидликни назарда тутган. Чунки у Аллоҳга ва охират кунига иймон келтирган бўлиб, шаҳид бўлган инсон қандай саодатга, Аллоҳнинг розилиги ва жаннат неъматларига эришишини билар эди. У ана шу неъматларни гўёки кўриб тургандай: «Каъбанинг Раббига қасамки, мен зафар қучдим», деган”, деб тушунтиришди.\nШунда мен: “Аллоҳга қасамки, ҳақиқатда зафар қучибди”, дедим”.\nШу онда Жаббор ибн Салмо бу оламнинг ортида бошқа олам борлигини, у ҳозирда ҳис қилиб турган лаззатлар ва хурсандчиликлар ортида улардан ҳам лазизроқ, буюкроқ ва кенгроқ бўлган неъматлар, хурсандчиликлар мавжудлигини, у лаззатлар ва хурсандчиликлар битмас-туганмас эканини, у ҳаёт абадий эканини англаган эди. Аллоҳ таоло айтади: “Ҳеч бир жонзот (Аллоҳ таоло ўша мўминлар учун) уларнинг (солиҳ) амалларига мукофот ўлароқ ҳозирлаб қўйган, кўзлар қувончи бўлган, кўнгиллар у билан яйраб-яшнайдиган мукофотларни билмагай”.\nЯна Аллоҳ шундай дейди: “(Эй Пайғамбар,) Аллоҳ йўлида ўлдирилган кишиларни (ҳеч нарсани ҳис қилмайдиган) ўликлар деб асло гумон қилманг. Балки улар (У туфайли жиҳод қилишган ва Унинг йўлида ўлган) Раббиларининг даргоҳида (барзах ҳаётида) тирикдирлар. Уларга (жаннатда) ризқлари келиб туради (ва Улар ҳузур-ҳаловатда бўладилар). Аллоҳ таоло (марҳамат қилиб,) Ўз фазлу карами (билан уларнинг кўзларини қувонтирадиган ноз-неъматлару Ўз розилиги)ни ато этган пайтда уларни бахтиёрлик қамраб олади”.\nШундай қилиб, мўмининг қалбидан чиққан, тили эса нутқ қилган оддийгина бир сўз Аллоҳга ва охират кунига иймон келтирмайдиган кофирнинг иймонга келишига сабаб бўлди. У энди ўзи ўлдирган ғанимининг динига иймон келтирган, ўзи унга қарши курашиб, душманлик қилиб келган динни қабул этган эди. Гоҳида иймонли, ихлосли биргина сўз чексиз ажойиботларни юзага келтиради, қўшинларни мағлуб этади ва юртларни фатҳ қилади.\nСажда сураси, 18-оят.\nОли Имрон сураси, 169–170-оятлар.\nҚиссани Имом Бухорий «Ғазотлар китоби»да «Ражеъ ғазоти боби»да (4091) ҳамда Ибн Ҳишом (2/187) келтирган.\nAvvalgi maqolaСавол-жавоблар (03.02.2019)\nKeyingi maqola Умар ибн Абдулазиз (7)


ГЎЗAЛ ҚУРЪОНИЙ ЕЧИМ — KUKALDOSH.UZ\n15.06.2021 / - Мақолалар\nГЎЗAЛ ҚУРЪОНИЙ ЕЧИМ\nAллоҳ таоло Ўз пайғамбари Муҳаммад алайҳиссаломни оламларга раҳмат ўлароқ юборди. Зулматга ботган кавмларни ҳидоятга чорлаш мақсадида Набий алайҳиссаломга Қуръони Каримни нозил қилди. Қуръон кўплаб ишларни аниқ, батафсил тарзда баён этиб. Ўша даврда учраган машҳур масала ва муаммолар ҳамда кейинчалик учрайдиган ишларга гўзал ва адолатли эчимини кўрсатиб берди. Aввалги ўтган пайғамбарларнинг қавмлари итоацизлик қилганлари боис уларнинг бошига тушган балолар, бебошликнинг касофатларини қисса тарзида баён этиб, мусулмон жамият аъзоларини бундан ибрат олишга чақирди.\nБаъзи тарихий манбаларда келишича арабларда Исломдан аввалги ҳаёт тарзи маст қилувчи, бўшаштирувчи ва кайф берувчи ичимликлар билан чамбарчас боғлиқ бўлгани ҳаттоки, бу шароблар чойдай доимий равишда ичилгани ҳақида маълумотлар учраб туради. Бундай бузуқликка муккасидан кетган қавмни тарбия қилиш ва уларни бу жирканч одатларидан қайтаришдай улкан ҳамда машаққатли ишни Ислом дини пайғамбаримиз воситасида аста-секинлик билан бартараф этди ва олиймақом натижаларга эришди. Хамр ичкиликларининг ҳаром қилиниши босқичма-босқич, тадриж ила амалга оширилгани ҳақида оятларнинг тафсири ва ҳадисларда бир қанча мўтабар маълумотлар мавжуд. Aллоҳ таоло Ўз инояти ва фазли ҳамда бандаларига муҳаббати ўлароқ ичкиликбозлик ҳамда қиморбозлик каби иллатларни илоҳий йўсинда муолажа қилди ва кишиларни яъни, Ислом жамияти аъзоларини шундай ифлосликлардан четда яшаш одатига олиб чиқди. Бу илоҳий тадбирлар асосида жамият чирканчлик ва иркинч одатлардан халос бўлди. Ислом бу нарсаларнинг зарарларини эътироф этиш ҳамда ундан қайтариш билан бирга унинг фойдаларини ҳам тан олган ва унинг фойдасидан кўра зарарлари каттароқ эканини исботлаб берган ва амалиётда ҳам кишилар унга ўзлари гувоҳ бўлишган, қолаверса бунга ҳозирда ҳам гувоҳ бўлиш мумкин, бунга оид мисоллар ҳам талайгина.\nХамрнинг ҳаром қилинишида Умар розияллоҳу анҳу кўп жонбозлик кўрсатидлар ва бу ҳақда оятлар нозил бўлишини сўраб астойдил дуо қилиб турдилар. Шу ўринда саҳоба розияллоҳу анҳумларнинг гўзал фазилатларидан яна бирини кўриш мумкин эди. Боиси, буюк саҳобий Умар розияллоҳу анҳу ўзлари хамрни ичмаганлари ҳолда бошқа биродарларининг истеъмолига жим қараб ўтирмаганлар. Ҳа, бу бақувват иймон нишонаси эди. Aйниқса, охирги босқич яъни, хамр ҳаром қилиниши борасидаги тўртинчи босқичда нозил бўлган оят у зотга ўқиб берилганида оятга жавобан, ўзлари хамрни истеъмол қилмагани ҳолларида “Тўхтадик, тўхтадик” дея жавоб берганлари ҳам Муҳаммадийя мадрасасида таълим олган зотларнинг гўзал хулқларидан бир қисмидир, холос.\nИчкиликбозлик ҳамда қиморбозликнинг жамият аъзоларига келтирадиган зарарлари улкан экани уламоларимиз тарафидан таъкидлаб келинади. Ислом уламолари умматни доимо жамиятга зарар берувчи бу ва бошқа иллатларга ҳамжиҳат бўлиб биргаликда курашиш лозимшлигини уқтирадилар.\nСотиболдиев Бекзод. 403-гуруҳ талабаси\n“Саҳобаларнинг фазли борасида юз оят” туркумидан 11-оят\nНЕЪМАТ ҚАДРИ НОН МИСОЛИДА


Ўзбекистон билан Туркия ҳарбий ҳамкорликни янада ривожлантиришга оид битимни имзолади\nЎзбекистон мудофаа вазири Б. Қурбонов туркиялик ҳамкасби Х. Ақар билан ҳарбий ҳамкорликка оид битим нусхасини алмашмоқда, Тошкент, 2022 йил 29 марти (president.uz фотоси)\nТуркия президенти Ражаб Тоййиб Эрдўғоннинг Ўзбекистонга ташрифи доирасида икки томонлама ҳарбий ва ҳарбий-техник ҳамкорликни янада ривожлантириш мақсадида Ҳукуматлараро ҳарбий соҳадаги Ҳадли битимга қўл қўйилган.\nҲужжатга, Мудофаа вазирлиги ахборот ва оммавий коммуникациялар департаменти маълумотига кўра, Ўзбекистон томонидан мудофаа вазири Баҳодир Қурбонов, Туркия томонидан эса миллий мудофаа вазири Хулуси Ақар имзо чекишган.\n“Мазкур ҳужжат ҳарбий соҳанинг икки томонлама ҳамкорлигини мустаҳкамлашга, жанговар тайёргарлик, ҳарбий таълим ҳамда мудофаа саноатини ривожлантиришга қаратилган”, дейилган вазирлик хабарномасида ҳарбий соҳадаги ўзаро ҳамкорликка оид тафсилотлар очиқланган эмас.\nЭрдўғоннинг Ўзбекистонга ташрифи пайтида 29 март куни икки мамлакат ўртасида тўққизта муҳим ҳужжат имзолангани ҳақида Озодлик аввалроқ хабар қилган.\nПрезидент матбуот хизмати маълумотига кўра, икки кунлик ташриф билан Ўзбекистонга келган Туркия президентининг сафари 30 март оқшомида якунлаган, Эрдўғонни аэропортдан президент Мирзиёев шахсан кузатиб қўйган.


Абул-аъло Ал-Мааррий (973-1057) | www.ziyouz.uz\nБош саҳифа Жаҳон шеъриятиАраб шеъриятиАбул-аъло Ал-Мааррий (973-1057)\nАбул-аъло ал-Мааррий (أبو العلاء المعري) – ўрта асрларда яшаб ижод этган улуғ араб шоири ва мутафаккиридир.\nШоир 973 йилда Суриянинг шимолидаги Маратаннўъмон ёки Маара деган кичик бир шаҳарчада, қози оиласида туғилган. Уч яшарлик вақтида чечак касали билан оғриганидан кейин, Абулалонинг бир кўзи ожиз бўлиб қолди. Олти ёшга кирганида иккинчи кўзидан ҳам маҳрум бўлиб, умрининг охиригача кўр бўлиб ўтди. Дастлабки таҳсилни отасидан олди. Отаси унга савод ўргатди, араб адабиётидан бошланғич маълумотларни берди. Абулалонинг билимга иштиёқи, таҳсилни давом эттириш орзуси жуда кучли эди. Бу иштиёқ ва орзу бўлажак шоирни ўша даврнинг катта маданий марказларидан бўлмиш Ҳалаб шаҳрига олиб келди.\nБу ерда Абу Таммом, Бухтурий, Мутанаббий каби энг катта араб шоирларининг ижодиёти билан яқиндан танишади. Улар ижодиёти Абулало фикру онгига чуқур таъсир кўрсатади. Уларга тақлид этиб шеърлар битди ва Мутанаббий шеърларига шарҳлар ёзди. У ўша пайтдаги айрим маддоҳ шоирларни фош этиб, ҳақиқат йўлини тутди. Яна бир неча шаҳарлардаги машҳур кутубхоналарни “ўзлаштириб”, билимини муттасил чуқурлаштирди. Унинг ёнида керакли китобларни ўқиб берувчи шогирди бор эди, шу шогирдининг ёрдами билан юнон файласуфларининг асарларини ўрганди. Бағдоддаги адабий доираларда маарлик кўр шоирнинг номи машҳур бўлди. Натижада Абулало замонасининг буюк шоирлари Абут Тайиб ал-Мутанаббий, Ханнал Фахурий, Абу Нувос, Абу ал-Аттахия, Умар ибн Аби Робиа каби забардаст шоирлар сафида ўзига хос ўрин тутди ва катта мактаб яратди. Абулало Мааррий қаламига мансуб “Рисолаталмалоика” (“Фаришталар тўғрисида рисола”), “Рисолатанғуфрон” (“Авф тўғрисида рисола”) каби фалсафий асарлар ва айниқса унинг “Аллузумиёт” (“Лозим бўлмаган нарсаларнинг лозимлиги”) номли шеърий тўплами жуда шуҳрат топди.\nТақдир тақозоси шундай бўлдики, кўзи ожизлиги жиҳатидан Ҳомеру Рўдакийга тақдирдош бўлган бу улуғ шоир қалб кўзи – басорат кўзи билан ўзи яшаб турган оламни, жамиятни, даврнинг моддий ва маънавий қирраларини чуқур ҳис этди, одамлар орасидаги зиддиятни, адолатсизликка асосланган турмуш тарзини, оддий инсон фожеасини, разолат ва тенгсизликни руҳан ғоят теран англади. Шу боисдан унинг асарлари ўзидан кейинги барча давру диёрларнинг ижтимоий фикрларига катта таъсир кўрсатди. “Берунийнинг замондоши бўлган Абулало, — деб ёзган эди академик И.Ю.Крачковский, — тафаккурининг эркинлиги, фикрининг мустақиллиги, ҳаётда кўрсатган жонбозлиги жиҳатидан хивалик улуғ астраномдан қолишмаса керак. Албатта унинг дунёни кўриш доираси бирмунча торроқ эди… У азоб-уқубат билан ўтган узун умрини инсон ҳаётининг олий масалалари устида жиддий мулоҳаза ва тафаккур билан ўтказди”.\nШоир ҳақида “Абулало Мааррий” номли достон ёзган буюк арман шоири Аветик Исаакян бу ҳақиқатларни юксак шеърий мисраларда тараннум этгани ҳам бежиз эмас.\nШоир ўзининг 84 йиллик умри давомида олтмишдан зиёд асар ёзди. Айниқса, унинг шеърияти араб адабиётининг олий ва порлоқ намуналари ҳисобланади ҳамда жаҳон шеърияти дурдонаси сирасига киради. Унинг асарлари мазмун ўткирлиги, образли ифодаларининг бойлиги, тилининг бурролиги ва ҳаққонийлиги билан ўқувчига завқ бағишлайди. Унинг асарлари дунёнинг кўп тилларига таржима қилинган.\nКундузлари ғам-алам ичида қотса бошим,\nКечалари кўзимдан оқарди аччиқ ёшим.\nСочим қораси… менга эслатса қора тунни,\nТишим оқи… кўрсатар келажак нурли кунни.\nБиз ҳаётни севамиз, гарчи аччиқ бўлса ҳам,\nГарчи ҳар лаҳзасида кўзимизда бордир нам.\nОдам нола қилади: “Умримни чўзгил, Ҳаёт!”,\nҲаёт дер: “Фурсат етди, йўқ энди зарра нажот!”,\nҚачон бу айрилиқлар ниҳоя топар, алҳол,\nҚачон ўз мақомини топажак васлу висол?\nСени ўқдан сақлади неча бор содиқ қалқон,\nЭнди воз кечгил ундан, битди энг сўнгги имкон.\nБаъзилардек ўлимдан қўрқмаган зот эмасман,\nЎлиму Ҳаёт менга бефарқ нарса демасман.\nЖасадимни ғассолга топширган чоғда ҳатто,\nЧин кўнгилдан номозим этажакдурман адо.\nГарчандки вужудингни қучса-да қора зулмат,\nДуойи хайринг бўлур ёнингда содиқ улфат.\nДўстлар, орзум ўшал пайт ёнингизда мен турсам,\nЎзимнинг жанозамни ўз кўзим билан кўрсам.\nОҳ, бундай мўъжизага ўрин бўлмагай мутлақ,\nҲаёт — аччиқ ҳақиқат, ўлим бу дунёда ҳақ!\nОлим зоти қолмади. Ҳар ён зулмат, қоронғу,\nОддий одам фарзандин насибасидир оғу.\nКўзга кўринган бир пайт бирор кимсаки бордир,\nҚонунсизлик илгида барчаси хор-зордир.\nАёлу эркаклару барча-барча — ҳаммамиз\nҚуллик исканжасида кеча-кундуз ғамдамиз.\nОллоҳнинг мулки эрур Ою Қуёшу само,\nЕру денгизу уммон тоғлару гулхан, ҳаво.\nОллоҳга тегишлидир юлдуз тўла қаҳқашон,\nЯъники бизни ўраб турган ушбу кенг жаҳон –\nМисоли қалин тўрдек ташланган бошимизга,\nШулар ҳукмида бўлмоқ абадий тақдир бизга.\nБуюк раҳнамо эрур оламга Парвардигор,\nСен ушбу ҳақиқатни ҳар лаҳза айла такрор.\nҲаёт демак – туну кун айланажак чархпалак,\nИкки ранг илон бўлиб одамни этур ҳалок.\nБиз ажал ҳузуринда қарздор эрурмиз ҳар гал,\nЛозим топган пайтида бизга уражак чангал.\nСувдан тенг баҳра олур боғлару дашту ангор,\nЧорвалар подасию барча вуҳушу жонвор.\nУмримиз оқибатин ўйласак эди агар,\nҚонни сувдек оқизиб яшамасдик, алҳазар.\nҲаёт аслин олганда ўтгувчи тезкор лаҳза,\nУни даф этар зумда бир қилич ёки найза.\nБаҳам кўргил борингни муҳтож билан, эй дўстим,\nБу дунё омонатдир, шу сенга айтар сўзим.\nОллоҳга ҳамду сано! Ундандир ризқ-рўзимиз,\nМардлигу шарм қочди. Гуноҳкормиз ўзимиз.\nСаховатли бўлса қалб, ҳатто ўлим чоғи ҳам\nГўрнинг азоби бўлгай барча малҳамдан малҳам.\nЭнг охирги лаҳза ҳам – нафас бўлса танга ёр,\nҲомийларга ҳомийлик қилишга ҳам мен тайёр.\nДуогўйлар ичида юриб кундузу кеча\nЭътиқодли бир одам топмадим излаб неча.\nБилганим шул бўлдики, бу изғиган галалар\nКўзи очиқ кўрлару ақлу ҳуши чалалар.\nБирови олғир бироз, ўзин санар авлиё,\nТакаббурлик бобида англайди ўзин танҳо.\nАслига назар солсанг, бориб турган лақма, гўл,\nБошқаларин қусури уникидан анча мўл.\nЯъни ҳар бир лаҳзада битта шумликка тайёр,\nБири ғирт ёлғончию бири ўлгудек айёр.\nДунёда бор маразнинг ҳаммасидан бор, бешак,\nУларнинг қилиғидан хижолат тортар эшак.\nБиз-ку камбағал инсон, кийгани жанда, ямоқ,\nЛекин анов зотлардан неча бора биз бойроқ.\nБиз ўлимдан қўрқмаймиз, биз ҳаётни севамиз,\nЛекин ишқ-муҳаббатдан маҳрум бўлдик нега биз?!\nТирикликда топмадик содиқ дўстларни асло,\nБалки ўлган чоғимиз бўлар бу иш мустасно.\nҚуёш ҳам балқиб боқар, нурлари яйраб оқар,\nҲаёт қувончи балки ўшанда бизга ёқар.\nЖафокашларни эркка йўллаш келар қўлимдан,\nҚаршилик қилсалар ҳам, қайтмасдим бу йўлимдан.\nАсрим-ку жонга тегди. Мен ҳам тегдим жонига,\nАқлим етди ниҳоят шу ҳикмат поёнига.\nБилурманки, ажалим етган ўшал соатда,\nҲиндий шамшир-ла бошим кесажаклар албатта.\nҲаёт — бир йўрға нордир, тошдан тўқим-эгари,\nФақат ўлим сени бу даҳшатдан этар нари.\nИкки эшик ораси эрур бизнинг бу олам,\nЎз-ўзинг билан ёлғиз қолган чоғинг, эй одам,\nАлоқани узгилу дарҳол бу дунёдан кет,\nБефойда бу ҳаётнинг баҳридан ўту тарк эт!\nХоҳ кураш, хоҳ курашма – икки йўлинг ҳам тенгдир,\nҚай бирини танламоқ, дўстгинам, ўз ишингдир.\nКимки оғир пайтда ҳам оғзини тутса маҳкам,\nЎшал одам ҳаётда бўлгай азиз, муҳтарам.\nСергаплик одам зотин дучор этар балога,\nСукут одамни асрар, кўтаргайдир самога.\nКамтарлик билан одам юксалур тоғдек баланд,\nМағрур кимса бўлгайдир изтироб билан пайванд.\nБалолардан қутулмоқ истаган, азиз инсон,\nҚаергаки бормагил, кўрмассан беғам бир жон.\nҲар хонадонда учрар номуси поймол аёл,\nОдам Ато фарзанди шароб ичиб масту лол.\nБундай юртнинг подшоси елкага жанда илиб,\nЁазнаю саройи йўқ манзилга кетсин… билиб.\nЎз фойдангни ўйламай, одамга яхшилик қил,\nУндан бир наф топишни ўйлама бўлсанг оқил.\nЕр юзини ахтариб чиққил қадамба-қадам,\nКамдан-кам учрагайдир олийжаноб бир одам.\nОдамларга қўрқинчни сингдирар шоҳлар бутун,\nЧангалида заҳрини жам этган каби қузғун,\nБаланду пастликлари билинар кўз қиридан,\nУлар жабру зулмда қолишмас бир-биридан.\nБизнинг шоҳ эса… халқни талаб чиқди-ку обдон,\nОдам кўз ёшида сузиб юрибди обдон.\nТошбағир амалдорлар тўлдиришиб саройни,\nТинч қўйишмас бечора бир жоннию бир жойни.\nМасжиду работларни талашдир муддаоси,\nАслин олсанг, шоҳ ўзи бу ишнинг раҳнамоси,\nҚизларни ўргатингиз тикиш, тўқиш ишига,\nЎқиш, ёзиш дегани фойда бермас кишига.\nЯхшиликка ундайди аёл дуосин ўзи,\nУларга шарт эмасдир улуғ китоблар сўзи.\nБу гапларни эшитиб ва кўриб турган инсон,\nДуо ўликларга жон берур, десалар ишон.\nМисрда ўлат кезар, лекин айтинг, қайда бор,\nОдами ўлмайдиган жаҳонда бирон диёр?\nАқлимиз чора истар ундан бўлмоққа холи,\nАммо бундоқ юмушнинг кўринмас эҳтимоли.\nҚайси араб, қайси форс ё қайси битта юнон\nҲаёт гулшани ичра юрар мангу қучиб шон.\nХоҳи пайғамбар бўлсин, хоҳи бўлсин шаҳаншоҳ —\nАжалнинг нигоҳидан қочиб қололгай ногоҳ?\n“Қочиб қолиш” ниятин ҳеч қандай иложи йўқ,\nНишонга шартта теккай ажал отган ўткир ўқ.\nҲар лаҳзада қалбимиз аниқ сезиб туради,\nОртимиздан ажалнинг ўзи пойлаб юради.\nЭй, қаламкаш маддоҳлар, айтинг бугун қалайсиз,\nҲар балоларни мақтаб, пашшадай ғўнғиллайсиз.\nШоирларингиз изғир, бўридай қидириб ов,\nУлар севган емиши — албатта ширин мақтов.\nУлар худди каламуш, ёвдан баттар минг бора,\nМуттасил ўғирлашар бирор шеърий ибора.\nҚабул қилингиз, дўстлар, менинг мақтовимни ҳам,\nҲар бир сўзим аслида сўкинишдан эмас кам.\nЭнг гуллаган вақтларим даврангизда ўтди хайф,\nЭнди кексалик чоғи сиздан нима топгум кайф.\nХайриятки, сизлардан анча энди олисман,\nАйтадиган гапим шу истасангиз… холисман.\nБеркингил ўз-ўзингга. Чунки танҳодир Оллоҳ,\nШоҳлар иноқлашур деб марҳамат кутма ногоҳ.\nКамбағал дўст қидирар, агар бермаса толе,\nБу ҳам бир нарса, у балодан бўлар холи.\nАгар кечаю кундуз зулматда ўтса рўзғор,\nДемак эру аёлнинг ўзларидир гуноҳкор.\nАгар шу хилда бўлса инсонга тақдир нақши,\nИнсоннинг гўдакликда ўлиб кетгани яхши!\nМана у, яшаётир, тақдирни қарғаб-қарғаб;\n“Онагинам дардига бўлдим деб танҳо сабаб!”\nДунёда яшайсанки, ўчдирсан маишатга,\nШу интилиш бошлагай сени офат, иллатга.\nНом қўйиб чиқадирсан қуруқликка, сувга ҳам,\nОю юлдузларни ҳам ўлчайсан қадамқадам.\nҲаттоки офтобга ҳам ташлайсан очкўз назар,\nБу қилмишинг ўзингга қайтажак бўлиб ханжар.\nЁлғиздирман, бўм-бўшдир энди буткул ҳаётим,\nНа фаришта, на шайтон бўла олгай нажотим.\nКўнглим даштидан кетди ўйнаб юрган минг жайрон,\nҲувиллаган чўл қолди, ҳаммаёқ бўм-бўш, ҳайрон.\nФақат жисми шишаси синди деб этманг хаёл,\nБалки руҳ бўлди мажруҳ — оёқ остида поймол.\nКимки ёшлик пайтида топмади дилоромин,\nУмр бўйи топмагай энди у дил оромин.\nМен таслимман… ҳаётнинг ушбу йўлидан бордим,\nҲеч ким мадад этмади, ҳар нечаки ёлбордим.\nОлдинги мардликлардан қолмади дея урвоқ,\nЁам чекиб, оҳ урмоғинг беҳуда эрур, ўртоқ.\nИроқ билан Сурия очкўзларга ем агар,\nДемак бошларида йўқ салоҳиятли раҳбар.\nАждаҳолар ўтирар бош бўлиб салтанатга,\nУлар хизмат қилур ҳамиша шайтанатга.\nЎшал подшоҳ дегани шароб ичиб айш этар,\nБундай пайтда оч юрти азоб чекмасдан нетар?\nБошқа тилга қўшилиб, булғанди-ку тилимиз,\nБоболарнинг тилидан маҳрум бўлди элимиз.\nҚачон дунёга келур энди бир оқил имом,\nБизга ҳақиқат йўлин кўрсатса эди тамом.\nОллоҳга ибодат қил, нажосатга юрт тўлди,\nБу ифлослик қошида — таппи ҳам ҳолва бўлди!\nРусчадан Жуманиёз Жабборов таржималари\n← Аввалги Аввалги Нима учун биз — мусулмонлар тараққиётда дунёдан орқага қолиб кетдик?\nКейинги → Кейинги: Қўчқор Норқобил. Юракдаги юк (ҳикоя)


НАВРЎЗ МИЛЛИЙ ВА АНАНАВИЙ БАЙРАМ\nҚадим қадимдан халқимизнинг эзгу мақсад ва гўзал қадриятларини, ўзида мужассам қилиб, қадим аждодларимиздан бизларга мерос сифатида ўтиб келаётган Наврўзи олам яна юртимизга кириб келди. Ҳижрий-шамсий тақвим бўйича Қуёшнинг биринчи буржга ва ойнинг ўн икки бурждан бири – Ҳамал кириши билан “Наврўз”, “Янги кун”, у билан бирга эса янги йил ва янги фасл – баҳор кириб келади. Наврўз ва янги йил келиши биланоқ, фасллар келинчаги дея таъриф қилинадиган баҳор нафасидан борлиқ танасига қайта жон киради. Муҳтарам Юртбошимизнинг фармонлари шарофати ила юртимиз яна жонажон Наврўзга бағир очди. Асрлар оша эзгулик, нафосат ва яшариш байрами бўлиб келган бу қадимий байрам истиқлол йилларида янада ўзгача тароват касб этмоқда. Мустақиллик йилларида мамлакатимизда яшаётган турли миллатлар тили ва динидан қатъий назар, барча юртдошларимиз Наврўз байрамини соғиниб кутадиган, умум халқ байрамига айлантиришди.\nШарқона янги йилнинг бошланиши, табиат уйғонишининг рамзи, асл миллий, энг ардоқли байрам бўлмиш Наврўз одамзотнинг табиат билан уйғун ва ҳамоҳанг бўлиб яшашида, жамиятимизда меҳр-оқибат ва ҳамжиҳатлик, инсонийлик, бағрикенглик ва бунёдкорлик, хайр-саховат муҳитини янада мустаҳкамлаш, ёш авлодимизни миллий анъаналаримизга садоқат ва умуминсоний қадриятларга ҳурмат руҳида камол топтиришдаги ўрни ва таъсири тобора ортиб бормоқда.\nНаврўз Шарқ халқлари орасида бир неча минг йиллардан буён яшаб келмоқда. Наврўз бирон бир санани нишонлаш учунгина байрам қилинадиган ҳодиса ҳисобланмайди. У табиатнинг ўзидан келиб чиққан, куни тун тенглашгандан сўнг, энди кунларнинг узайиши, узлуксиз меҳнат арафасидаги байрамдир.\nУзоқ қишдан сўнг кўкда қуёшнинг юз кўрсатиши, қирда майса-гиёҳларнинг ниш уриб чиқиши халқимиз учун ҳақиқий шодиёнага айланади. Нега деганда, ўтган йилги йиғилган ғалла ҳам, озиқ-овқатлар ҳам соб бўлай деган, иликузди пайтларда яна Она Табиатнинг ўзи меҳр-мурувват кўрсатиб, ёруғ кунлардан дарак беради. Шу кунларгача эсон-омон етиб келган қарияларнинг ҳам томирларида қайтадан ғайрат жўш уради.\nБу байрамнинг нав-янги, рўз-кун, яъни янги кун деб аталиши ҳам бежиз эмас. Наврўз байрамини барча форс, туркий тилларда сўзлашувчи халқлар ҳар йили баҳорда нишонлаб келишган. Бу қадимий, анъанавий Янги йил байрамимиз ҳақида улуғ боболаримиз Абу Райҳон Беруний «Қадимги халқлардан қолган ёдгорликлар» асарида, Маҳмуд Қошғарий эса «Девону луғотит турк» асарида жуда ҳам қизиқарли маълумотлар ёзиб қолдирганлар. Умар Ҳайём олим, шоир, файласуф сифатида бу байрам ҳақида «Наврўзнома» номли махсус китоб ёзганлар. Бугун юртимизда ҳам барча Шарқ халқлари сингари ўз миллий урф-одатимиз Наврўз-Янги йил байрамимизни бор малоҳати, бўй-басти билан кўз-кўз қилиб ўтказаяпмиз. Наврўз байрами кеча билан кундузнинг тенглашган пайти, баҳор фаслининг 21-22 март кунларидан бошлаб бир ҳафта, ўн кун давомида ўтказилган. Бу байрам, аввало, табиатнинг жонланиши, янгиланиши, янги йил билан юртимизга гўзал Баҳор фаслининг кириб келиб, келинчакдек ўз яшил сепини кенг ёйиши билан бошланган. Ота-боболаримиз, буви-момоларимиз бу байрамни нишонлаб, турли-туман, ранг-баранг удум ва маросимлар ўтказишган. Қадимда аждодларимиз Наврўз кунлари қиш манзиллари-қишлоқлардан ёзги меҳнат ва ҳордиқ масканлари-ёзлоқларга кўчиб ўтишган. Далаларда баҳорги экин-тикин ишлари бошланиб кетган. Деҳқонлар эрга донлар экишган. Жамоа-жамоа бўлиб, ҳашарлар уюштирилган. Ўтган аждодлар руҳи ёд қилинган. Уларнинг мозорлари ободонлаштирилиб, кўкаламзорлаштирилган. Оммавий равишда мевали, манзарали дарахтлар ўтказилган. Бизлар ҳам шундай хайрли ишларни давом эттирсак, фарзандларимизга бундай қадриятларни сингдириб борсак авлодларимиз ҳам бундай ананаларни давом эттиради. Муқаддас ислом динида инсон тозалик ва покликни ўз ўрнига қўйиш билан бирга, атроф муҳитни ҳам озода сақлаши ва барча мавжудотлар ҳаётининг манбаи бўлган табиатни асрашга алоҳида эътибор қаратган. Зеро Расулуллоҳ саллоллоҳу алайҳи васаллламдан Абу Барза Асламий исмли саҳоба: “Мени жаннатга киритадиган ишга буюринг” деб сўрадилар. Шунда Пайғамбаримиз саллоллоҳу алайҳи васаллам: “Одамлар йўлидаги озор берувчи нарсани олиб ташла”, дедилар. Шу ҳадисдан ҳам маълум бўладики инсон доимо табиатни асраш авайлаши, инсонларга зарари етадиган нарсаларни қилмаслиги керак экан.\nНаврўз таомлари ўзига хос бўлиб, улар орасида, айниқса, сумалак, ҳалим тайёрлаш анъанавий одат тусига кирган. Бу байрамда болаларнинг иштироклари, айниқса, жуда фаол бўлади. Улар Наврўз байрамида турли оммавий байрам ўйинлари ўйнайди. От ўйин, чиллак, қўғирчоқ ўйин, тош, лапар, ип ўйинлари ва ҳоказолар шулар жумласидандир. Болалар, ўсмирлар, ўспиринлар, бўй қизлар, айниқса, сумалак пишириш маросимида фаол иштирок этиш учун унга анча илгарироқ тайёргарлик кўришади. Буғдой донини махсус идишларда қулай иқлим шароити яратиб, сабза қилиб ундириб олишади. Сўнг уни кеча-кундузи билан катта дошқозонларда қайнатиб, сумалак тайёрлашади. Аёнки, туну кун тинмай дошқозон қайнайверса, анча-мунча ўтин етмайди. Шунинг учун ҳар бир хонадон бир боғ, ярим боғдан, ишқилиб, ўтинга ҳам ўз улушларини қўшадилар. Бу арзимасдек кўринган ҳаракат остида жуда улкан маъно ётади. Яъни халқнинг биргалашиб ҳаракат қилишга нону тузини, топган-тутганини бирга баҳам кўришга интилиш ётибди. Наврўз байрамининг энг аҳамиятли жиҳатларидан яна бири, кексаларга ҳурмат, уларнинг ҳолларидан хабар олиш, кўмак беришдир. Ёши кексалар билан кўпроқ суҳбатда бўлсак, уларнинг бой ҳаётий тажрибаларидан ўрганамиз, дунёқарашларимиз ўзгаради. Аллоҳ таоло марҳамат қилади: “Биз кимга узоқ умр берсак, унинг вужудини ҳам (эгик, заиф) қилиб қўюрмиз. Ахир ақл юргизмайдиларми” (Ёсин,68)\nУшбу оят ҳар бир инсонни кексаларга нисбатан бағрикенглик билан яхши муомалада бўлишга ундайди. Кекса отахону онахонларимизни борликлари, бу биз ёшларни улкан бахтимиздир. Уларнинг хайрли дуолари билан Аллоҳ таоло бало офатлардан асрайди. Расулуллоҳ саллоллоҳу алайҳи васаллам: “Агар ораларингизда мункиллаган қариялар, ўтлаб юрган жонзотлар ва эмизикли чақалоқлар бўлмаганида эди, бошингизга балолар селдек оқиб келарди”, дея огоҳлантирганлар. (Имом Байҳақий ривояти)\nЁши улуғлар ҳар доим бало офатларга нохушликларга қалқон бўлиб келишган. Дуогўйларимиз бўлмиш кекса отахонларимизни ҳурмат қилиш ва эъзозлаш ҳар биримизнинг бурчимиз ва муқаддас динимизнинг амридир.\nБаҳор байрами, кўклам қувончи билан йўғрилган нафосат байрами ҳаммамизга муборак бўлсин азиз юртдошлар!\nКиритилган вақти: 19/03/2016 00:00; Кўрилганлиги: 2957\nМатериал манзили: https://www.sammuslim.uz/articles/navroz-milliy-va-ananaviy-bayram\nЧоп этилган вақт: 26/09/2021 03:19


Анвар Солиев: “Динамо”нинг ўйин услубини синчиковлик билан ўрганиб чиққандик\n26 август, 2017, 21:32 410\nОлий Лига 19-туридан ўрин олган “Навбаҳор” – “Динамо” (1:0) учрашувдан сўнг наманганликлар спорт директори Анвар Солиев ўз фикрларини билдириб ўтди.\n“Бугун қийин ўйин бўлишини олдиндан билардик. “Динамо” жамоаси иккинчи даврани муваффақиятсиз бошлаган бўлса-да, яхши жамоалардан бири. Самарқандликлар буни биринчи даврада исботлашга эришишди. Рақиб қандай бўлишидан қатъий назар учрашувда ғалабани қўлга киритишимиз талаб этиларди.\nЯкунда мақсадимизга эришиб уч очкони қўлга киритиб, мухлисларимиз олдида юзимиз ёруғ бўлишини таъминладик. Ўз навбатида ишқибозларимизни ютуқ билан хушнуд этдик. Футболчиларимиз 90 дақиқа давомида бор куч ва маҳоратларини ишга солиб ҳаракат қилишди. Бунинг учун йигитларга раҳмат айтаман. Кейинги учрашувларда ҳам худди шундай ғалабаларни қўлга киритиб, мухлисларимизни хурсанд қиламиз.\nСамарқандликларнинг ўйин услубини синчиковлик билан ўрганиб чиққандик. “Динамо” асосий эътиборни ҳимояга қаратиб, қарши ҳужумларга умид қиладиган жамоалар сирасига киради. Меҳмонлар бугун бизга муносиб тарзда қаршилик кўрсатишди. Шу сабабли уларда ҳам гол уриш учун имкониятлар бўлди. Лекин, жамоамизда биринчи бўлимни ўзида гол уриш учун учта яхшигина вазият юзага келганди.\nШундай бўлса-да, футболчиларимиз астойдик ҳаракат қилиб, уч очкони қўлга киритишди. Ғалабамиз замирида меҳнат ётибди деб ўйлайман. Ижобий натижа учун интилганимиз сабабли якунда ютуқни қўлга киритдик”, – деди Анвар Солиев.


Журналистларни нима ўйлантирмоқда? – Сурхон тонги\nБош саҳифа / Жамият / Журналистларни нима ўйлантирмоқда?\nЖурналистларни нима ўйлантирмоқда?\nФеврал 9, 2021\tЖамият Изоҳ қолдириш 222 Кўрилди\nКеча Термиз шаҳридаги Матбуот уйида вилоят ҳокими Т.Боболов оммавий ахборот воситалари ходимлари билан учрашди.\nТан олиш керак, қарийб уч соат давом этган учрашувда журналистлар ҳоким билан анча эркин суҳбатлашиш имконига эга бўлди. Умуман, бугун воҳада фаолият юритаётган қалам аҳлини ўйлантираётган масалалар хусусида сўз очилди.\nСамимий руҳда ўтган учрашувда воҳа бўйлаб кўпроқ пресс-турлар ташкил этиш, март ойини “Сурхондарё вилояти ойлиги” деб эълон қилиш, оммавий ахборот воситалари ходимлари ўртасида қатор спорт турлари бўйича “Вилоят ҳокими кубоги” мусобақаларини уюштириш, ахборот хизматлари фаолият самарадорлигини янада ошириш борасида сўз борди.\nҲозирда вилоятимизда 36 та газета ва журнал, 3 та телевидение, 2 та радиоканал, 3 та веб-сайт, 3 та нашриёт ва босмахона, 57 та матбаа корхонасида 500 нафарга яқин фидойи инсонлар меҳнат қилмоқда. 20 га яқин республика оммавий ахборот воситаларининг вилоятимизда ўз мухбирлари фаолият юритмоқда.\nМаълумки, Сурхондарё вилояти 1941 йил 6 мартда ташкил этилган. Бу йил 6 мартда бунга 80 йил тўлади. Шу боис, воҳанинг 80 йиллик ёшини муносиб қаршилаш мақсадида оммавий ахборот воситалари Сурхон заминининг тарихи, унинг дурдоналари, бойликлари, табиати ва гўзал ва мўъжизакор қадамжолари ҳақида чиқишлар қилиши лозимлиги таъкидланди. Бунинг учун “Сурхон садоси” бош муҳаррири Ўрол Бобоқуловнинг таклифи қўллаб-қувватланиб, мазкур йўналиш бўйича ОАВ ходимлари ўртасида танлов ўтказиладиган бўлди. Унда ғолиб бўлганлар вилоят ҳокимлиги томонидан пул мукофоти билан тақдирланади.\nУчрашувда сўз олган Ўзбекистон журналистлари уюшмаси вилоят бўлими раҳбари Муҳиддин Абдураҳмоновнинг таклифи билан ОАВ вакиллари учун микро автобус олиб берилиши, Қизириқ ҳамда Денов туманидаги босма нашрлар учун бино ажратилишида кўмак берилиши ҳам айтилди.\nЯна бир масала, газеталар обуначиларга ўз вақтида етказиб берилмаётгани, бунда почта хизмати ҳамда матбуот тарқатувчи корхоналар ўз ишига масъулиятсизлик билан ёндашаётгани, ҳатто айрим туман таҳририятларининг обунадан тушган пул маблағларини бермасдан, пайсалга солишаётгани ҳақида ҳам сўз очилди. Бунга жавобан, Т.Боболов мазкур ташкилот раҳбарларидан бунинг ҳисобини сўраши ҳақида маълум қилди.\nАйни пайтда туман ҳокимликлари ахборот хизматларининг айримлари моддий-техник база билан тўлиқ таъминланмаган. Шу боис, уларнинг барчасида ҳам иш самарадорлиги юқори деб бўлмайди. Учрашувда матбуот котиблари томонидан шу масала ҳам кўтарилди.\n— Матбуот анжуманига журналистлар тинтув қилиб киритилганининг боиси нимада? Ахир бизнинг ҳокимдан, ё ҳокимнинг биздан яширадиган сири бўлмаса, бугун ҳамма нарса очиқ-ошкора тарзда ўтаётган бўлса, бундай ҳаракатларга бундан кейин чек қўйиш лозим, — деди анжуманда сўз олган “Халқ сўзи” газетаси вилоят мухбири Илҳом Раҳматов.\nВилоят ҳокими бундай буйруқ ёки топшириқ бермаганлигини, блогерлар киритилмаганидан хабари йўқлигини, тадбирни ташкил қилишга масъул ҳокимлик вакилларининг бундай ҳаракати нотўғри эканлигини билдирди. Блогерлар билан эса алоҳида яна учрашув ташкил этилишини айтиб ўтди.\nАлбатта, учрашув давомида блогер Отабек Сатторий масаласи ҳақида ҳам фикрлар билдирилди. Хусусан, вилоят ҳокими унинг танқидий чиқишлари эмас, балки ҳокимнинг шахсиятига тегадиган гапларидангина хафа бўлганлигини очиқ-ойдин гапирди. (Қонунларимизда мавжуд шахс дахлсизлиги деган тушунчани унутмаслик керак. Ҳеч ким у оддий фуқаро бўладими, раҳбар бўладими, унинг шахсиятига тегишга ҳақли эмас.) Лекин нимаики содир бўлган бўлса, бунга судда аниқлик киритилишини таъкидлади.\nPS: Ҳеч кимга сир эмас, “Ҳоким ва ёшлар”, “Ҳоким ва тадбиркорлар” учрашувлари мунтазам равишда ўтказилади. Лекин, бундай учрашув ОАВ вакиллари билан ҳам тез-тез ўтказилиши керак, назаримда. Учрашувда энди бундай анжуман ҳар ойда бир марта ўтказилишига келишиб олингани эса айни муддао бўлди. Чунки жамиятга кўзгу тутадиган қалам аҳли ўзининг шахсий муаммоларидан холи равишда айнан кўпчиликни қийнаётган масалаларни айта олади. Шундагина воҳада юз бераётган айрим шов-шувли ҳолатларга ҳам аниқлик киритилади, вилоят раҳбарига етиб бориши қийин бўлган масалалар тўғридан-тўғри айтилиб, уларга биргаликда ечим топилади.\nОлдинги Зурмала ёдгорлиги таъмирланади\nКейинги Navoiy poyiga armug’on gullar\nҲунар бўлса қўлингда, нон топилар йўлингда


PressReader - Biznes Daily Birzha (Exchange): 2017-11-09 - “Ko’chmas mulk savdo xizmati” Мчжнинг Қорақалпоғистон Республикаси Бош филиали томонидан Ўзбекистон Республикаси Вазирлар Маҳкамасининг 2015 йил 7 октябрдаги 285-сонли қарори бўйича 2017 йил 25 октябрь куни ўтказилган танлов натижалари тўғрисида\n“Ko’chmas mulk savdo xizmati” Мчжнинг Қорақалпоғистон Республикаси Бош филиали томонидан Ўзбекистон Республикаси Вазирлар Маҳкамасининг 2015 йил 7 октябрдаги 285-сонли қарори бўйича 2017 йил 25 октябрь куни ўтказилган танлов натижалари тўғрисида\n1. Новвойхона биноси қуриш учун Амударё тумани, Манғит шаҳри, Янгиобод МФЙ ҳудудидаги умумий майдони 120 кв.м. бўлган ер участкаси бошланғич баҳоси – 66 352 сўм 80 тийин, сотилиш баҳоси – 70 000 сўм. 2. Аҳолига савдо ва маиший хизмат кўрсатиш шохобчаси қуриш учун Амударё тумани, Амир Темур ОФЙ ҳудудидан умумий майдони 120 кв.м. бўлган ер участкаси бошланғич баҳоси – 66 352 сўм 80 тийин, сотилиш баҳоси – 80 000 сўм. 3. Аҳолига савдо ва маиший хизмат кўрсатиш шохобчаси ҳамда ҳаммом қуриш учун Амударё тумани, Амир Темур ОФЙ ҳудудидан умумий майдони 300 кв.м. бўлган ер участкаси бошланғич баҳоси – 165 882 сўм, сотилиш баҳоси – 180 000 сўм. 4. Савдо дўкони қуриш учун Амударё тумани, Қиличбой ОФЙ, Олмазор аҳоли пункти ҳудудидан умумий майдони 120 кв.м. бўлган ер участкаси бошланғич баҳоси – 66 352 сўм 80 тийин, сотилиш баҳоси – 80 000 сўм. 5. Аҳолига савдо ва маиший хизмат кўрсатиш шохобчаси қуриш учун Амударё тумани, Тўлқин ОФЙ, Туёқли аҳоли пункти ҳудудидан умумий майдони 144 кв.м. бўлган ер участкаси бошланғич баҳоси –79 623 сўм 40 тийин, сотилиш баҳоси – 90 000 сўм. 6. Аҳолига савдо ва маиший хизмат кўрсатиш шохобчаси қуриш учун Амударё тумани, Ўрта қала ОФЙ, Вахум аҳоли пункти ҳудудидан умумий майдони 144 кв.м. бўлган ер участкаси бошланғич баҳоси – 79 623 сўм 40 тийин, сотилиш баҳоси – 90 000 сўм. 7. Аҳолига савдо ва маиший хизмат кўрсатиш шохобчаси қуриш учун Амударё тумани, Буз-ёп ОФЙ, Жаппаз аҳоли пункти ҳудудидан умумий майдони 85 кв.м. бўлган ер участкаси бошланғич баҳоси – 46 999 сўм 90 тийин, сотилиш баҳоси – 60 000 сўм. 8. Автобекат савдо шохобчаси қуриш учун Беруний тумани, Шоббоз ОФЙ, 144-контуридан ўтувчи йўл бўйидан умумий майдони 48 кв.м. бўлган ер участкаси бошланғич баҳоси – 30 522 сўм 24 тийин, сотилиш баҳоси – 4 250 000 сўм. 9. Автобекат савдо шохобчаси қуриш учун Беруний тумани, Шоббоз ОФЙ, 172-контури ёнидан ўтувчи 4к32б автомобиль йўл бўйидан умумий майдони 48 кв.м. бўлган ер участкаси бошланғич баҳоси – 30 522 сўм 24 тийин, сотилиш баҳоси – 35 000 сўм. 10. Автобекат савдо шохобчаси қуриш учун Беруний тумани, Тинчлик ОФЙ, 1177-контуридан ўтувчи йўл бўйидан умумий майдони 48 кв.м. бўлган ер участкаси бошланғич баҳоси – 30 522 сўм 24 тийин, сотилиш баҳоси – 1 000 000 сўм. 11. Автобекат савдо шохобчаси қуриш учун Беруний тумани, Саркоп ОФЙ 697-контури ёнидан ўтувчи йўл бўйидан умумий майдони 48 кв.м. бўлган ер участкаси бошланғич баҳоси – 30 522 сўм 24 тийин, сотилиш баҳоси – 1 200 000 сўм. 12. Маиший хизмат кўрсатиш шохобчаси қуриш учун Беруний тумани, Шоббоз ОФЙ 253-контуридан умумий майдони 120 кв.м. бўлган ер участкаси бошланғич баҳоси – 76 305 сўм, сотилиш баҳоси – 77 000 сўм. 13. Аква цехи қуриш учун Беруний тумани, Шоббоз ОФЙ 822-контуридан умумий майдони 224 кв.м. бўлган ер участкаси бошланғич баҳоси – 142 437 сўм 12 тийин, сотилиш баҳоси – 4 000 000 сўм. 14. Аква цехи қуриш учун Беруний тумани, Саркоп ОФЙ 370-контуридан умумий майдони 720 кв.м. бўлган ер участкаси бошланғич баҳоси – 457 833 сўм 60 тийин, сотилиш баҳоси – 460 000 сўм. 15. Ҳар хил ассортиментдаги товарлар сотиш дўкони қуриш учун Беруний тумани, Саркоп ОФЙ 370-контуридан умумий майдони 144 кв.м. бўлган ер участкаси бошланғич баҳоси – 91 566 сўм 72 тийин, сотилиш баҳоси – 92 000 сўм. 16. Озиқовқат дўкони қуриш учун Беруний тумани, Саркоп ОФЙ 370-контуридан умумий майдони 144 кв.м. бўлган ер участкаси бошланғич баҳоси – 91 566 сўм 72 тийин, сотилиш баҳоси – 92 000 сўм. 17. Автотеххизмат кўрсатиш шохобчаси қуриш учун Беруний тумани, Саркоп ОФЙ 370-контуридан умумий майдони 720 кв.м. бўлган ер участкаси бошланғич баҳоси – 457 883 сўм 60 тийин, сотилиш баҳоси – 460 000 сўм. 18. Ошхона биноси қуриш учун Беруний тумани, Саркоп ОФЙ 370-контуридан умумий майдони 432 кв.м. бўлган ер участкаси бошланғич баҳоси – 274 700 сўм 20 тийин, сотилиш баҳоси – 275 000 сўм. 19. Автобекат савдо шохобчаси қуриш учун Беруний тумани, Беруний ОФЙ 1352-контуридан ўтувчи автойўл бўйидан умумий майдони 48 кв.м. бўлган ер участкаси бошланғич баҳоси – 30 522 сўм 24 тийин, сотилиш баҳоси – 30 522 сўм 20 тийин. 20. Автобекат савдо шохобчаси қуриш учун Беруний тумани, Навоий ОФЙ 971-контуридан ўтувчи автойўл бўйидан умумий майдони 48 кв.м. бўлган ер участкаси бошланғич баҳоси – 30 522 сўм 24 тийин, сотилиш баҳоси – 35 000 сўм.


Амударёда сектор раҳбари икки нафар ногирон оиласига иссиқхона қуриб берди – MEHRTILSIMI.uz\nСаламат Авезов 06.11.2018\tFikr bildirganlar yo’q 1 199 кўрилди\nИжтимоий аҳволимизни инобатга олиб, иссиқхона қуриб беришганидан жуда мамнунман. Энди ўз қўлимиз билан ўзимиз оиламиз даромадини оширамиз. Иссиқхонада қиш бўйи халқимиз дастурхонига турли кўкатлар ва эртаги экинлар кўчатларини етиштирамиз. Бутун оила аъзомиз билан меҳнат қиламиз. Бизга бундай имкониятни яратиб берган сектор раҳбаримиз Султонбой Йўлдашевга, сектор аъзоларига, Pеспублика ишчи гуруҳига раҳмат, – дейди қувончини яширолмай Шарофат Ғанжарова.\nAmunews.uz: Ойгул PАЖАБОВА.\nAvvalgi Avvalgi sahifa: «Қоқилсам ҳам йўлимда давом этдим»\nKeyingi Keyingi sahifa: Қорақалпоғистонда кам таъминланган оилаларга қиш мавсумида моддий ёрдам кўрсатилади


Юнусободда COVID-19'га тест олиш учун тиббиёт пунктлари ташкил қилинмоқда - UzNews.uz\nЮнусободда COVID-19'га тест олиш учун тиббиёт пунктлари ташкил қилинмоқда\nТест натижаларини 24 соат мобайнида интернет орқали олиш имконияти мавжуд булади.\nЮнусобод туман ҳокимлиги хабар беришича, "Олой" бозори автотураргоҳ ҳудудида аҳолидан COVID-19’га тест олиш ва инсон саломатлиги ҳамда Иммунитетини текшириш бўйича тиббиёт пунктлари ташкил қилинмоқда.\nМазкур ҳудудда аҳолидан COVID-19’га тест олиш ва унинг натижаларини 24 соат мобайнида интернет орқали олиш имконияти мавжуд булади. Бироқ хабарда тест топшириш пуллик ёки бепул бўлиши ҳақида айтилмаган.\nҚайд этилишича, бундай марказлар Юнусобод туманининг бошқа ҳудудларида ташкил этилиши режалаштирилмоқда.


AI: Ўзбекистон фикр эркинлиги жиддий чекланган давлатлигича қолмоқда\n23 май 2022, Тошкент вақти: 08:06\nЎзбекистон фикр, тинч йиғилишлар ўтказиш ва бирлашмаларга бирлашиш эркинлиги жиддий чекланган давлатлигича қолмоқда. Бу ҳақда Amnesty International ташкилотининг 2021 йил учун эълон қилинган янги ҳисоботида таъкидланди.\nАйни пайтда пахта теримида мажбурий меҳнатдан фойдаланмаслик, қийноқларнинг олдини олиш соҳасида қатор силжишлар бўлгани қайд этилди. Бироқ шунга қарамай Ўзбекистонда қийноқлар қўллаш ҳолатлари бартараф этилган эмас.\nҲисоботда таъкидланишича, шу кунларда камида 2 минг киши диний мотивлар асосида қамоқларда сақланмоқда.\nҲисоботда янги жиноят кодексига “президентни ҳақорат қилиш” тўғрисидаги модда киритилгани, бу модда асосида айбланган шахс 5 йилгача қамалиши назарда тутилгани қайд этилган. Ҳуқуқбонлар фикрича, мазкур моддадан мустақил журналистлар ва блогерларга босим кўрсатишда фойдаланиш мумкин.\nБундан ташқари ҳисобот муаллифлари ўтган йил майида блогер Отабек Сатторий “тухмат ва товламачилик”да айбланиб 6,5 йилга қамалганини, 2021 йил августида президент сайловларини бойкот қилиш чақириғи учун “президентни ҳақорат қилиш”да айбланган блогер Валижон Калонов ҳалигача маҳбус сифатида қолаётганини тилга олган.\nҲисоботда 2021 йилнинг майида Нишон туманида, июлида Тахиатош туманида милиция бўлимига олиб келинган икки гумонланувчи қийноқлардан ўлгани иддао қилинган эди. Аммо ИИВ бу борада хизмат текшируви ўтказиб, бўлимга келтирилганлар қийноққа солингани факти тасдиқланмаганини билдирган.\nДеновда эса июль ойида қийноқларда гумонланган икки ички ишлар ходими қўлга олинди, аммо орадан кўп ўтмай уларга билдирилган айблов бекор қилинди.\nДекабрда эса Самарқанд вилоятида икки нафар йўл назорати инспектори ҳибсга олинган ҳайдовчини беҳосдан ўлдириб қўйганликда айбдор деб топилди ва ҳар бири 2 йил 10 ойдан қамоққа ҳукм қилинди.\nСатторий ишини қайта кўриш бошланди. Суд мажлисини ёзиб олишга рухсат берилмади\nAmnesty International ҳисоботида кўплаб чақириқларга қарамай, Ўзбекистон Жиноят кодексида ҳамон “бесоқолбозлик” жиноят сифатида сақлаб қолинмоқда деб билдирган.\nҲисоботда таъкидланишича, Qalampir.uz нашри ўтган йил апрелида мазкур мавзуда Ички ишлар вазирлигига сўров жўнатган. Вазирлик нашр сўровига жавобан, айни пайтда Ўзбекистон қамоқларида бесоқолбозликда айбланган 49 киши сақланаётганини маълум қилган.\n2016 йилдан 2020 йилгача Ўзбекистонда 44 киши мазкур айблов билан судланган.


10 Мар 2019 3204\n(Давоми - 3-қисм)\n...Мол бозорига тушдим ва битта касалманд, ориқлаб кетган пўстак буқачани йигирма беш мингга сотиб олдим. Бозордагиларнинг бари менга бақрайган. Тўғри-да, семиз, бўрдоқи мол олмай, шунақасидан харид қилганини кўрса, исталган киши «Точна кришаси кетган экан!» деб ўйлайди. Ҳатто, менинг ўзим ҳам шундай, деб ўйлаган бўлардим. Буқачани кўтариб Самад тракторчининг тиркамасига юклаётганимда лапанглаганча Улбуви чеча ўтиб қолди.\nҲаммасини кўрди. Бирам нашъа қилиб тиржайдики... Тиржайиши ўзига шунчалик ярашмаганки...\n— Э ҳорманг, Баробар! Бир мол бозор айланибсиз-да? — деди бир менга, бир оёқда зўрға турган буқачага қараб. Қарашидан «Ҳа-а баттар бўл! Ҳолинг шу экан-ку, нима қилардинг чираниб?! Ихтиро-ихтиро деявериб томинг кетиб бўпти-ку?! Олтита темир ясаб бермаганинг учун ваппше кетиб қолсин, менга деса!» қабилидаги гаплар анқиб турарди.\n— Ҳа, шу, бир айланиб тушувдик бозорга... — дедим мен ҳам овсарга ўхшаб кўринишга ҳаракат қилиб. — Манави жониворга ишқим тушиб қолса денг, шартта олдим-қўйдим.\n— Агар сир бўлмаса неча пулга олдингиз? — сўради чеча кўм кўк кўзлари чақнаб.\nТавба, ҳамма аёлларни фақат пул қизиқтиради-я?! Яна ҳамма нарсага ўлгудай қизиқувчан бўлишади.\n— Йигирма беш мингга олдим, чеча!\n— Шуни-я? Йигирма беш мингга-я? — ҳайрон бўлиб сўради.\n— Нима, қиммат олибманми?\n— Мен ёки амакингиз бунга ўн мингдан кўп бермасдик. Сотган одам сизни чув тушириб кетибди-ку?! Ҳеч замонда шу ўлакса, рамақи молниям йигирма беш мингга оладими? Эрта-индин ўламан, деб турибди-ку? — деди чеча. Шундай деяпти-ю, айтган гапларидан роса ҳузур қилаётгани билиниб турибди.\nТушундим. Бугуноқ Тенглашнинг эрта-индин ўладиган буқачани жуда қимматга олгани қишлоққа маълум бўлади. Дарров Тўра амакимнинг маза қилиб устимдан кулаётгани кўз олдимга келди. Майли-да, кулаверсин! Жўжани эса кузда санаймиз.\nЧеча мен билан хайрлашиб, бозор оралаб кетди, камина эса қишлоққа қайтдим. Олган молимдан хотиним ҳам бурнини жийирди.\n— Вой ўлмасам! Бу нима қилганингиз, дадаси! Шунақаям мол оладими ҳеч замонда? — кўзлари ола-кула бўлиб.\n— Вей, ишинг бўлмасин, тажриба учун олдим, билдинг! — дедим гапини шартта бўлиб.\n— Неча пулга олдингиз?\nАйтдим-ку, аёлларни фақат пули қизиқтиради деб!\n— Атиги йигирма беш минг!\n— Нима? Йигирма беш минг?! Вой, ўлай, бу пулга бир қоп ун беради-ку?! Вишший сортидан, — деди хотиним.\n— Ҳўвв, бўлди қил! Тажрибага деяпман, тажрибага! Гапга тушунасанми-йўқми? — энди менинг аччиғим чиқа бошлади. Бу орада ҳалиги буқача ётиб олди. — Бирон нимани олиш учун олдин бериш керак, билдинг, қовоқкалла!\n— Ана олган молингиз ўлишга тайёрланяпти. Ўзи шу керак эди сизга! — деди хотиним йиғламсираб.\nАслида менга ёки молга ачингани йўқ. Мен ёки мол билан неча пуллик иши бор? Сарфланган пулга ичи ачияпти, пулга. Айтган гапи ёки фикрини кучайтириш ва тасдиқлаш учун «бир қоп вишший сорт ун беради бу пулга» деди ҳам. Нима бўпти, одатдаги гап!\nКечқурун уйга Тўра амаким яна теша сўраб келди. «Олган моли ва ғирт овсарлигини бир кўриб, маза қилай, деб кептилар-да!» ўйладим ичимда. Кейин мол борасида анча гапирди.\n— Шунақаям содда-гўл бўладими одам дегани?! Ёш бола бўлмасанг?! Сенга йўл-йўриқни амакинг кўрсатмаса, ким кўрсатади, ахир? — деди ўзича куюнчаклик билан. — Мендаям шунақа эрта-индин ўладиган бир буқача бор, сўрашса, ўн мингга ҳам берворардим.\n— Ўша буқачангизни менга ўн мингга сотинг бўлмаса!\n— Ий? Уни бошингга урасанми? Яна ҳазил қилади-я, бу бола!\n— Йўқ, сираям ҳазил қилганим йўқ. Ҳозир уйдан ўн минг олиб чиқаман, сиз ўша буқачани олиб келинг, бўладими?\n— Майлику-я, аммо озроқ қўшасан-да! Ўн минг, деб шунчаки айтувдим-қўювдим, олишингни қаёқдан билибман? — бирдан амаким ўзгарди-қолди.\nҲайрон бўлманг, бунақа одамлар ҳаётда жуда кўп, истаганча топасиз. Аммо оғзингиз очилиб қолади, тўғрими? Бети қалинларгаям ўрганиш керак чамаси...\n— Ҳозиргина ўн мингга берворардим, деб катта кетаётгандингиз-ку?! — бўш келмадим мен ҳам.\n— Энди бу... ҳалиги... шунақа гапирилади-да! Кел, шунга яна беш қўш!\nАна сизга каминага йўл-йўриқ кўрсатадиган, молини ўн мингга берворишга тайёр одамнинг иши. Ана сизга нархини тушириш ўрнига, кўтариш йўлини қилаётган одамнинг гапи.\n— Бўпти, буқачани етаклаб олиб келаверинг, ўн беш мингни тайёрлаб тураман, — дедим бўш келмай.\n— Ий? Ҳа... ҳалиги... Тунов куни Турди қассобга ўттизга бермагандим, қизил қашқа буқачани. Бўпти, сен ўзимникисан, йигирма беш минг, бор барака, ана!\nАна сизга яна бир марта «...ўн мингга ҳам берворардим» деб катта кетган кишининг гапи. Майли, бунисига эътибор бермаймиз. Қайтанга бу мен учун яхшигина ақлий машқ бўляпти.\n— Бўпти, йигирма беш минг! Бошқа бир сўм ҳам қўшмайман! Олиб келинг буқачани, пулини тайёрлаб тураман.\n— Ий? Тенглаш, мен ҳазиллашаётганим йўқ, буни савдолашиш, лафз деб қўйибди. Ҳалиям ўйлаб кўр! Балки яна беш қўшарсан?\n— Бошқа бир тийин ҳам қўшмайман! Рози бўлсангиз бўлинг, бўлмаса, ишларим кўп эди.\n— Бўпти, бор барака! Унда қизил қашқа буқачани олиб келгани кетдим.\nТешаям эсдан чиқди. Опкетмаганиям яхши бўлди. Қайтариб беришини яна тўрт ой кутармидик. Амаким дарвозахонадан чиқиб бораётганда айвонда жимгина гапларимизни эшитиб ўтирган хотиним менга қарата бармоғини чаккасига тираб, бир-икки марта у ёқ-буёққа айлантирди. Биламан, бу «икки қоп вишший сорт ун» дегани.\n— Сабр қилиб тур, ойиси, сабр! Йиғлама-е! Ҳиқиллама дедим!\nБу орада Тўра амаким ва Улбуви чеча иккови буқачани ғалтакка солиб олиб келишди. Ўзи юролмаган, шекилли, жонивор. Сиз ҳам «ғирт тўнка экан-ку бу?!» деяётган бўлсангиз керак. Сиз ҳам озгина сабр қилиб туринг, сабр. Хуллас, қизил қашқа буқачани ҳам қорасининг ёнига ётқизиб қўйдик. Пулни амакимга узатдим. Битталаб олдин ўзи, кейин Улбуви чеча санаб кўришди.\n— Энди гап бундай амаки, Улбуви чеча! Ойиси, сен ҳам бу ёққа кел. Мен сизлардан йигирма беш мингга эрта-индин ўладиган буқача сотиб олдим, тўғрими? — дедим.\n— Жа унчалик эрта-индин ўладиган мол эмас! — қизариб кетди сап-сариқ Улбуви чеча. Қип-қизил юзда иккита кўм кўк кўз бақрайиб турса, жуда ғалати кўринаркан.\n— Бўпти, шундай бўлди! Биз берган пулингга розимиз, иним, энди сен ҳам олган молингга рози бўл! — деди Тўра амаким менинг гўллигимдан маза қилиб.\n— Мен розиман! Демак, икки томон ҳам рози, бўпти, савдо пишди, энди баракасини беринг амаки! Демак, лафз! Менда бошқа ҳаққингиз қолмади-я?\n— Ҳаққимиз қолмади, лафз қилдик! — дейишди эр-хотин бараварига.\nБўлмасам-чи, теп-текис жойда йигирма беш минг чўнтакка кириб туради-ю, «Лафз қилдик!» дейишмайдими?\nТўра амаким билан Улбуви чеча пулни олгач, дингиллаб, йўғ-э, ёш қўзичоқлардай ўйноқлаб, диконглаб дарвозахонадан чиқиб кетишди.\nТенглаш улар учун ғирт овсар ва гўл! Майли, нимаям дердик. Содда ва гўл бўла қолай!\nХуллас, орадан бир ой ўтди. Бутун қишлоқ каминанинг аҳмоқлиги ҳақида гапирарди. Ҳатто, хотиним ҳам йиғинларга бормай қўйди, фарзандларим ҳам мендан хафа. Тўғриси, ўзим ҳам буни кўтариш шунчалик қийин бўлади, деб сира ўйламагандим. Ижтимоий фикр, айниқса, у салбий бўлса, жуда ёмон экан. Опам, поччам, укалариму сингилларимнинг бари уйга келиб, мен ҳақимдаги фикрларини айтиб кетишди. Айтишмади, балки юмма талашди. Хотиним яна йиғлади. Унга раҳмим келди. Мендай эрга чидаб юрганигаям раҳмат унга! Аммо оғилхонада икки буқани боқмоқда эдим. Ишқилиб, ўхшасин-да! Лекин оғилхонага ҳеч кимни яқин йўлатмадим.\nБир ойдан сўнг хотинимни оғилхонага олиб кирдим, тўғри маънода, албатта. Оғилда эса ҳар бири салкам 800 килограмм тош босадиган ҳўкизлар пишқириб, йилтиллаб турарди. Ҳа, бу ўша эрта-индин ўладиган «икки қоп вишший сорт ун»нинг пулига келган буқачалар эди. Хотинимнинг оғзи очилиб, кўзлари чақчайиб кетди.\n— Ҳўвв, оғзингни ёп! Кўзларингни чақчайтирма! Эсингни йиғ-э! Ҳўвв! — дедим жойида қотиб қолган хотинимни туртиб.\n— А? Вой! Ҳа-я! Булар ҳалиги икки буқачаларми? — сўради бир менга, бир ҳўкизларга қараб.\n— Худди ўзи. Нима кўрмаяпсанми? Эртага бозорга олиб тушаман, Самад тракторчи билан келишиб қўйдим.\nБозор зўр бўлди. Икки ҳўкизни нақ йигирма беш миллионга сотдим. Бир ой олдин ҳамма устимдан кулганди, бу сафар атрофга виқор билан кўз ташладим, ҳасад билан боқишяпти. Бирортасининг кўзида ҳавас кўрмасам-а?! Савдо пишай, деб турганида аллақаердан Тўра амаким пайдо бўлиб қолди. Ҳаммасини кўрди, эшитди. «Эрта-индин ўладиган» қизил қашқа буқачасини ҳам таниди, албатта. Ичидан роса қиринди ўтса керак энди...\nЛекин тилини тишлайди, негаки, лафз қилган!\nБунинг менга қизиғи йўқ. Чунки ҳеч кимни алдаган ёки ҳеч кимга фириб берган эмасман. Ҳаммаси ҳалоллик билан бўлган. Мана кўрасиз, бир пасда туғишганларим ҳам эшитади. Хуллас, ҳўкизларнинг пули катта ўғлимни уйлантиришга бемалол етади. Қайтишда яна иккита «эрта-индин ўладиган» (бу сафар йигирма мингдан) буқача ва яна иккита фақат терисининг ўзи қолган қўзичоқ сотиб олдим.\n«Так, биринчи режани амалга оширдим. Энди томорқага киришиш керак» ўйладим уйга келгач. Хотинимнинг пилдирашини кўрсангиз эди.\n— Дадаси, биласизми, бошида сиздан роса жаҳлим чиққанди. Энди уйга ўлик мол кўтариб келсангиз ҳам пинагим бузилмайди. Қўлингиздан кўп иш келади, сизга тўла-тўкис ишондим энди, — деди.\n— Вой хомкалла-ей! Ҳали сен ҳам мени овсар, ғирт думбул тентакка чиқарганмидинг? Бошқа-ку, майли, аммо сендан сира кутмагандим буни! — ўпкаладим ундан жўрттага. — Роса хафа қилдинг мени!\n— Бўлди, дадаси, узр сўрадим-ку?! Қўйинг энди, мени қийнашни! Кечиринг!\n— Ҳа, бўпти, бошқа қайтарилмасин! — дедим сал жаҳлимдан тушгандай бўлиб. — Энди сен билан томорқада бир оз тер тўкишимизга тўғри келади, ўйлаб қўйган режам бор, тушундингми?\n— Бўпти! Биз тайёр-да!\nОҳо, гижинглаб гапиришини қаранг! «Энди бемалол тўй-ҳашамларга, хотин-халажларнинг йиғинига боравераман», деб ўйлаган бўлса керак. Ишни эр дўндиради-ю, хотини иягини осмондан қилиб кеккаяди! Аёлларнинг шу одати қолмас экан-да?!\nЎша куни опам билан поччам келди. Хотиним билан беда уруғи сепаётгандик. Тушундим. Янгилик тарқалиб бўпти, аллақачон! Тўра амаким ҳеч кимга «чурқ» этмаган...\nАнча ўтиришди. Суҳбат асносида икковининг ҳам ҳар икки кунда Бектўпи, Абу-Сахий ва Ипподромга қатнаб, товар олиб келавериш жонига теккани ва йўл эзиб ташлаганини билиб олдим.\n— Э-э, роса эзилиб кетдик поччанг билан. Энди тинчгина уйда уч-тўртта мол боқиб кўрсакмикан, дегандик. Шунга олдингга маслаҳатга келувдик, — деди опам секин қармоқ ташлаб.\nЎҳў! Иштаҳалари чакки эмас-ку?! Яна артистлик! Аммо иккита эрта-индин ўладиган буқа учун қарзга пул сўраб борганимда мингта баҳона тўқилганди-ку?! Ойлигимгача кутишга тўғри келганди кейин. Яхшиям беришмагани. Қайтанга ўзлари менга ёрдам қилиб юборишган бўлиб чиқяпти бу ёғи. Агар беришганида борми, ҳозир қутула олмасдим-да?!\nҲали ҳеч нима тайёр эмаслигини, иш бир ой ичида якунига етишини айтиб, бир амаллаб кузатдим.\nКечқурун шаҳарда турадиган укам телефон қилди. У ҳам ҳаммасини йиғиштириб, қишлоқда уч-тўртта мол боқиб тирикчилик қилсаммикан, деган гапни қилди. Шунга менинг ёрдамим керак эмиш (масала кундай равшан, янги ихтиромга шаъма қиляпти!) Томорқанг бўш ётибди, у-бу экиб фойдаланиб турсам майлими, деганимда олинадиган ҳосилнинг қанчаси ўзига тегишини сўраганди. «Бўпти, қанчасини сўрайсан?» деганимда «Ака, сиз ўзимникисиз, агар фифти-фифти бўлса, майли. Бўлмаса, шарт эмас. Буям бир бизнес-да!» деганди. «Фифти-фифти»си бу элликка-эллик, дегани. «Нега ўша ажриқ босиб, заранг бўлиб кетган томорқасини сўрадим-а?!» деб кейин ўзимни роса койидим.\nАммо бу гапга эътибор бермайман. Нима, унинг кўзига чўп суқармидим? Бу ёғи жигарчилик. Унга ҳам ҳали ҳеч нима тайёр эмаслигини, иш бир ой ичида якунига етишини айтдим.\nКейин кенжамиз уйга машинасида келди. Унинг ҳам ишқи мол боқишга тушибди. Кейин уч синглим навбати билан келиб кетишди. Уларнинг ҳам дарди шу. Кичиги яна қудаларига катта гапириб қўйганмиш, энди уни уларнинг олдида уялтириб қўймаслигим керак экан... Кўнглингнинг кўчаси-ей!..\nБошим қотди. Уларга қилаётган ишларининг нотўғрилигини қандай тушунтирса бўлади? Умуман, тушунтирган билан фойдаси бўлармикан? Қийин-ов?! Мана, сўнгги пайтларда буни шахсан ўзим кўряпман! Яна ўша гап: агар фойданг тегса хўп-хўп, борди-ю, нафинг тегмаса, сендан ёмон одам йўқ бу дунёда.\nИйй, шошма-чи?! Ҳа, бу чакки фикрмас! Яшавор, Тенглаш! Яша! Яшасин мен!..\nХотиним энди нима қиласиз, деб сўради. Унга ҳам қўнғироқ қилавериб, мени кўндиришга ундайвериб, роса безор қилишибди туғишганларим.\n— Роса бошим қотди. Аммо уларга биттадан томорқани гуллатадиган, мўл-кўл ҳосил олишга ёрдам берадиган аппарат ясаб бераман. Бошқа чора йўқ, шекилли? — дедим. — Зора шунда тинч қўйишса!\nАммо бекорларнинг йигирма бештасини айтган эканман. Уларга ҳаммаси керак экан.\nУларни уйимизга йиғдим. Овқат еб бўлингунга қадар портлаб кетишай, дейишди туғишганларим. Ниҳоят, таомдан сўнг уларга дедим:\n— Хуллас, сизларни уйимга йиққаним сабабини тушуниб турибсизлар, албатта. Бўпти, сизларга ғирт текинга биттадан томорқани гуллатадиган, мўл-кўл ҳосил олишга ёрдам берадиган аппарат ясаб бераман.\nУларнинг кўзларидаги жонланишни бир кўрсангиз эди. Ёқмай кетсин!\n— У қуйидагича ишлайди: томорқага экилган картошканнинг ҳар тупи 100-120 килограммдан тугунак беради. Сабзи-пиёз, карам ва бошқа экинлардан дастурхонча келадиган жойдан мўл-кўл ҳосил оласиз. Бедани беш марта эмас, йигирма марта ўриб оласиз. Қисқаси, даромадингиз бир юз қирқ-бир юз етмиш фоизгача ўсади. Ўзим шахсан ҳисоблаб чиққанман. Қарабсизки, пулнинг тагида қолиб турибсиз-да! Нима дейсизлар?\nЮз-кўзларида хурсандчилик аломатлари зоҳир бўлишини кутгандим. Қаёқда?\n— Бор-йўғи шугина холосми? — деди Тўра амаким юзага келган тинчликни бузиб. — У ёқ-бу ёққа кўчирадигани билан мол семиртирадигани-чи?\nЎҳў! Иштаҳаларига ўт тушсин!\n— Улар жуда қиммат туради. Ўтган сафар қурбингиз етмаслигини айтгансиз. Қисқаси, портация аппарати билан мол семиртирадиганини унутинг. Ё томорқани гуллатадиган, мўл-кўл ҳосил олишга ёрдам берадиган аппарат, ё ҳеч нима, танланг! — дедим шартта гапни кесиб.\nЖуда қийналиб-қийналиб рози бўлишди.\n— Аммо бир шарти бор: мени бутунлай тинч қўясиз! Бошқа ҳеч нима сўрамайсиз!\nЯна жуда қийналиб-қийналиб рози бўлишди.\nОҳ, нақадар енгил тортдим-а! Лекин туғишганларимга ишониб бўларканми. Уларнинг жонини койитмай, кўп нарсага эга бўлгиси келишини эса жуда яхши билиб олдингиз.\n— Демак, бир ҳафтадан сўнг аппаратни олиб кетгани биттадан касалманд, ориқ қўй етаклаб келаверасизлар, гапим тамом! — дедим.\nТуғишганларим «биттадан касалманд, ориқ қўй» деган гапни эшитишганда бир қалқиб тушишди. Буни кўрмай, сезмай бўларканми? Энди Тўра амакимга ўхшаб, улар ҳам сотишга ҳаракат қилишлари аниқ. Тавба, ўзлари текин олармишу менга пулга сотишармиш. Э, бекорларнинг ўттиз бештасини айтибсиз!\nМаза қилганидан, бахтиёрлигидан хотинимнинг кўзлари чақнарди. Бирга яшайвериб-яшайвериб, шунақа бўп кетаркан эр-хотин дегани. Бир-бирини ярим «оборот»дан тушуниб оладиган бўлиб... Ишқилиб, кулиб юбормасин-да!..\n...Яна айвондаги чорпояда хотин иккимиз қолдик. Бир пайт ишшая бошлади... Оббо!\nУнга қараб ўқрайдим!\nХотиним шартта икки қўли билан оғзини ёпди...\nҲикоянинг бошини бу ерда ўқишингиз мумкин.\nҲикоянинг иккинчи қисми бу ерда.


АҚШ Японияда энг янги қирувчи самолётларини жойлаштира бошлади\n09:02 / 11.01.2017\nАҚШнинг 5-авлоддаги кўп мақсадли F-35B қирувчи самолётлари Аризонани тарк этиб, Япониядаги АҚШнинг Ивакуни авиация базасида жойлаштирилиш учун жўнаб кетди. Бу ҳақда АҚШ денгиз пиёдаси корпусининг расмий сайтида маълум қилинди. Бу самолётлар айнан шу корпус ҳисобида туради.\nХабарда айтилишича, самолёт АҚШ ҳудудини 9 январда тарк этган. Ивакуни яқиндагина жангда қўллашга тайёр деб топилган F-35 самолётларини қабул қилувчи АҚШнинг хориждаги биринчи ҳарбий базаси бўлади.\n2015 йилда ушбу самолётлар эскадрильяси Steel Knight (Пўлат рицарь) машғулотларида иштирок этиб, ўз олдига қўйилган вазифаларни муваффақиятли адо этганди. "Охирги текширувлар самолётлар экстремал шароитларда, денгизга яқин жойда, турли жанговар юкланиш вариантларида охирги дастурий таъминотни қўллаган ҳолда ҳаракатлана олишини кўрсатди", деб айтилди хабарда.\nАҚШ Япония Ивакуни F-35B